text:
नवका- पुरनका लेख सर्च करु...
कि तैयार अछि भारत ?
एकटा खबर आएल अछि जे चीन तीन साल के भीतर भारत पर हमला कs सकैत अछि. रिपोर्ट आएल अछि इंडियन डिफेंस रिव्यू मे. इंडियन डिफेंस रिव्यू के एडिटर भरत वर्मा जीक कहनाय छनि जे चीन 2012 तक भारत पर हमला कs सकैत अछि. हुनकर बात पर यकीन कएल जाए त चीन अपन देश मे बढ़ैत बेरोजगारी... खराब आर्थिक हालात... मंदी सं फैलत असंतोष के खत्म करय लेल... लोक के ध्यान बंटाबय लेल एना कs सकैत अछि.
एहि हमला के बाद चीन दुनिया मे अपन वर्चस्व कायम करय के कोशिश करत. चीन के कम्युनिस्ट सरकार के खिलाफ लोक के विरोध से मुखर भs रहल अछि... समाज पर कम्युनिस्ट सरकार के पकड़ कमजोर भ रहल अछि. पार्टी मे नेतृत्व के प्रति विरोध बढ़ि रहल अछि. एहन मे चीन भारत पर हमला कs दय त कोनो अचरज के बात नहि.
मुदा सवाल उठय अछि कि अगर चीन हमला कs दैत अछि त भारत ओकरा जवाब देबय के लेल तैयार अछि. त जवाब साफ अछि...नहि. इंडियन डिफेंस रिव्यू के रिपोर्ट मे ईहो कहल गेल अछि जे भारत... चीन के हमला के जवाब देबय लेल तैयार नहि अछि. जमीनी स्तर पर भारत के जे तैयारी अछि ओ चीन सं हमला के निपटय लेल नहि अछि.
ई देश के लोक के लेल... हुक्मरान के लेल... बड़का चिंता के बात अछि. चीन एक बेर पहिनहु भारत पर हमला करि चुकल अछि... ओहो भारत-चीनी भाई-भाई के नाम पर... एक बेर पहिनहुं पीठ मे छुरा भोंकी चुकल अछि. एहि लेल चीन पर त कहिओ भरोसा नहि कएल जा सकैत अछि. भारत के एकटा बड़का भू-भाग पर कब्जा सेहो कएने अछि. अक्साईचीन पर त कब्जा कएनहि अछि संग संग ओ सिक्किम... अरुणाचल प्रदेश पर अपन दावा ठोंकैत रहैत अछि... धौंस दैत रहैत अछि. धौंस एहन जे प्रधानमंत्री के अरुणाचल दौरा पर अपन विरोध जताबैत अछि. मुदा भारत के रूख ओहे सभ दिन जकां सुस्त.
ओ भारत के अस्थिर करय लेल भारत के पड़ोसी देश के उकसाबैत रहैत अछि. सैन्य सहायता दैत रहैत अछि. भारत के चारु कात सं घेरय के उपाय कs लेने अछि. पाकिस्तान... हिन्द महासागर... म्यांमार ( बर्मा) सभ ठाम अपन पैठ बना लेने अछि. आब त नेपाल मे सेहो काफी किछ प्रभाव बना लेने अछि. सड़क सम्पर्क के जाल बिछा देने अछि आओर ओ रेल सम्पर्क बैसाबय मे सेहो लागल अछि. परम्परा के उलट नेपाल के तत्कालीन प्रधानमंत्री प्रचंड जी सभसं पहिने चीन गेलाह. चीन सेहो खुलि कs नेपाल के मदद करि रहल अछि. सभ क्षेत्र मे अपन पैठ बना रहल अछि. पाकिस्तान के परमाणु सहायता त दए रहल अछि.
मुदा भारत के नेता सभ के राज्य के पार्टी-पॉलिटिक्स सं फुरसति होए तखन न. भारत के नेता सभ के चिंता रहय छनि के हमरा राज्य मे केना सभ सं बेसि फंड आबय... दफ्तर आबय... रेल आबय. सिर्फ अपन चुनाव क्षेत्र के चिंता रहय छनि. देश के चिंता नहि. ओ दिन कहिआ आएत जखन भारत के सही मायने मे एकटा देश के वित्त मंत्री आओर रेल मंत्री मिलत... जे पूरा देश के एक नजर सं देखतिन्ह.
चीन के देखैत भारत के तैयारी एहन अछि जे अहां देखब त चीन आओर नेपाल सं लागल सीमा पर भारत के नहि त सड़क सम्पर्क नीक अछि नहि रेल सम्पर्क. रोड के हाल ई अछि जे बैल गाड़ी तक नीक सं नहि चलत. चीन सं लड़य के लेल भारत के नेपाल सं गुजरय पड़त. मुदा नेपाल के बॉर्डर इलाका वाला बिहार... यूपी...पूर्वोत्तर के शहर के हाल त आओर खराब अछि. केना गुजरत एम्हर सं सेना के काफिला. एयरफोर्स के हवाईअड्डा किछ खास –खास दूरी पर बनाबय के जरूरत अछि. ओकरा देखरेख के जरूरत अछि...से नहि होएत अछि. पूर्वोत्तर भारत के हाल ओहिना खराब अछि. विदेशी ताकत पूर्वोत्तर मे उग्रवादी संगठन के शह से दैत रहैत अछि. एम्हर इंफ्रास्ट्रक्चर के हाल एकदम बेहाल अछि. सरकार के पूरा ध्यान मेट्रो पर रहैत अछि.
सेना के ताकत के मामला मे चीन शुरू सं भारत के मुकाबला बीस साबित होएत रहल अछि.
अखन धरि भारत के जतेक सैन्य तैयारी होएत रहल ओ पाकिस्ताव जैसन छोट देश के खिलाफ होएत रहल. भारत ... पाकिस्तान पर अटकल रहल जखन कि चीन... भारत के चारु कात सं घेरैत रहल. तीनु सेना होए आ परमाणु हथियार सभ मे चीन भारत सं बड़ आगां अछि. ओकर तैयारी चुस्त अछि. हथियार त तीन-तीन...चारि-चारि गुना बेसि अछि. आओर ओ भारत जका कोनो मामला पर छह-पांच मे नहि रहैत अछि जे करय के रहैत अछि ओकरा नौ-छह कए दैत अछि. ओ अपन हित के मामला के भारत जका लंबित नहि रखैत अछि. तुरंत फैसला लैत अछि. मुदा भारत मे त मीटिंग पर मीटिंग... मीटिंग पर मीटिंग आओर नतीजा वहे ढाक के तीन पात.
सदस्यता लें टिप्पणियाँ भेजें (Atom)


c: text/html

text: पटना। शिक्षक नियुक्ति क प्रक्रिया त पटरी पर दौड़े लगल मुदा विभिन्न जिला मे कोटिवार रिक्ति नहि दर्शाउल गेला पर आवेदक लेल परेशानी बढि़ गेल अछि। सूत्र क अनुसार अधिकतर जिला मुख्यालय मे उर्दू आ शारीरिक शिक्षा क अलावा अन्य शैक्षणिक पद नहि अछि। एहि दिस विभाग आरक्षण रोस्टर क त कठोरता स पालन करबाक मन बना लेलक अछि। एकटा एहनो फार्मूला तैयार केलक अछि, जेकर स हर विद्यालय जाहि ठाम न्यूनतम 10टा छात्र अछि, ओहि ठाम एकटा उर्दू शिक्षक क नियुक्ति क प्रस्ताव अछि। एकटा अधिकारी नाम नहि छापबाक शर्त पर कहलथि जे एहि चरण क 80 हजार शिक्षक मे करीब दस हजार उर्दू शिक्षक क नियुक्ति होइत। मौलवी त एहि पद पर तैनात हेता, मुदा पैघ पैमाना पर संभावित पद कए देखैत लगैत अछि जे इंटर में उर्दू विषय मे नीक अंक लेनिहार अभ्यर्थी सेहो शिक्षक पद क प्रबल दावेदार हेताह। विभागीय सूत्र क अनुसार जाहि ठाम कोटिवार रिक्ति नहि दर्शाउल गेल अछि अेहि ठाम अभ्यर्थियों कए फिलहाल परेशान हेबाक जरूरत नहि अछि। संबंधित जिला अधिकारी कए पदवार व कोटिवार रिक्ति तैयार करि कए पठेबा लेल कहल जा चुकल अछि।

robotstxt: allowed

filter: keep


text:
सागर सन गहींर के नाम अछि बेटी
निरझर जल सन सच्चाई अछि बेटी
दृढ़ संकल्प के चट्टान सन अछि बेटी
बसंत फागुन के मंद मंद बसात सन अछि बेटी
दुख मे राहत के थपकी अछि बेटी
भरोसा और कोमलता के छाहरि अछि बेटी
संबंध के आधार के डोरा अछि बेटी
हीरा अछि बेटा त मोती अछि बेटी
कनिको दुख होयत हमरा त कानैयै बेटी
रोशन करत बेटा त बस एकेटा कुल के
दू दूटा कुलके लाज राखैयै बेटी
कियो ककरो स कम नहिं अछि हीरा अछि बेटा त मोती अछि बेटी….
कबुला करै छी बेटा लेल आ जन्म लैयै बेटी
खाद पानि दै छी बेटा के आ लहलहाइत अछि बेटी
एवरेस्ट पर ठेलै छी बेटा के आ चढ़ि जाइत अछि बेटी
कनाबैयै बेटा आ हँसाबैयै बेटी
खसाबैयै बेटा आ उठाबैयै बेटी
संग छोड़ि दैत अछि बेटा आ संग दैत अछि बेटी
खर्च होइयै बेटा पर आ चुकाबैयै बेटी
तखनो बेटा के चाह में जन्म सँ पहिने
ही खतम कय देल जाइत अछि बेटी
और अंत में
हम बेटी छी त की दुनिया के देखा देबै हम बेटी छी त की किछु बनि कय देखा देबै
ईन्द्रा भी बेटी छल आ सोनिया भी बेटी अछि आ प्रतिभा भी बेटी अछि आ हमहूं बेटी छी
किछु करि कय देखा देबै शिक्षा के ज्योति स अंधियारा मिटा देबै
धन्यवाद🙏💕
आशा चौधरी
लेखनी के धार प्रतियोगिता: पुरस्कृत रचना ‘बेटी’
सागर सन गहींर के नाम अछि बेटी


text:
मदद के लेल आगां आउ...
बाढ़ि सं उत्तर बिहार केर एकटा बड़का इलाका प्रभावित अछि. सभ किछ तहस-नहस भs गेल अछि. जान-माल के भारी नुकसान भेल अछि. सैकड़ों लोक मारल गेलाह अछि. जे बचल छथिन्ह ओ जिनगी आओर मौत के बीच झूलि रहल छथिन्ह. पानि मे फंसल छथिन्ह. अखनो कइटा इलाका एहन अछि जतए लोक मदद केर... राहत केर इंतजार करि रहल छथिन्ह. हुनका पास खाय -पिबय लेल किछ नहि अछि. गाछक पात तक खाय पड़ल छनि. जेना-तेना दिन काटि रहल छथिन्ह. कतेक लोक भूखल- पियासल रहला के कारण... पानि मे फंसल रहला के कारण... दिशा-मैदान के सुविधा नहि रहला के कारण बीमार पड़ि गेल छथिन्ह. कोनो उम्मीद नहि दिखाइत छनि. कहिओ सोचलो नहि छलखिन्ह जे जिनगी एतेक बेबस भs सकैत अछि. कतेक लोक पानि केर धार मे बहि गेलाह. कतेक लोक एक -दोसरा सं बिछड़ि गेलाह. किछ लोक हिम्मत कs केला केर थम के नाव बना ऊंच स्थान दिस पहुंचला अछि. मुदा हुनका स्थिति किछ नीक नहिं अछि. मुदा मुसीबत मे फंसल एहन लोक के बचाबय लेल कइटा लोक आगां सेहो अएलाह अछि. कइटा एनजीओ सेहो राहत आओर बचाव मे लगि गेलाह अछि. सरकारी अमला सेहो जुटि गेल अछि. रेडक्रास आओर उद्योगपति... कारपोरेट घराना के ओर सं सेहो मदद आबय लगल अछि. मुदा जेहि तरहक विनाश अछि... तबाही अछि... नुकसान अछि ओहि मे ई मदद काफी नहि अछि. अखनो काफी किछ करय के जरूरत अछि. एहि मे सभ लोक के मिलि-जुली के काज करय के जरूरत अछि. पुण्य कमाय लेल एहि सं नीक अवसर फेर नहि मिलत. जतेक मदद कs सकय छी करबाक चेष्टा करु. तन... मन ... धन सभ तरहे जेना मदद भs सकय करिऔ. किछ लोक एहनो हालात मे लोक के परेशान करय मे लागल छथिन्ह. लूटपाट... छिना- झपटि...चोरी-चपाटी मे लागल छथि. नाव सं पार कराबय लेल बीच धार मे ल s जाsक डूबा देबय के धमकी दs सभ किछ कब्जा मे लs लैत छथिन्ह. एहन लोक के त सातो जन्म मे मुक्ति नहिं मिलतन्हि. लोक के मदद केर लेल आगां आउ. मन के असीम शांति मिलत. सेवा करु... भूखल लोक के खाना खिलाउ... पानि पिआउ...कपड़ा दिअउ. बड़ उपकार होएत. एतेक नीक लागत जे अहां कहि नहिं सकैत छी. लागत जे ऐना पहिने किया नहि कएलौं. मन के जे शांति मिलत ओकर त किछ कहनायए नहिं. अहां एक दिन शुरू कs क त देखिऔ. विपत्ति मे फंसल...कष्ट मे फंसल लोक के सेवा करब... मदद करब त कएटा यज्ञ के फल मिलत. चारुधाम यात्रा केर फल मिलत. त एहन मौका हाथ सं जाए नहि दिउ.


text:
इतिहास :- दरभंगा जिलाक मनीगाछी प्रखंड मुख्यालय सँ दक्षिण करीब 3 किलोमीटर पर अवस्थित बाबा कुशेश्वर नाथ महादेव स्थान अछि, जाहिक स्थापना 1901 मे कायल गेल छल। लोग सभक मानब अछि कि बाबा कुशेश्वर नाथ महादेव केँ दर्शन केला सँ सभ तरहक मनोकामना पूरा होयत अछि। बाबा कुशेश्वर नाथ महादेव केँ स्थापना सत्य कथा पर आधारित अछि।
कहल जायत अछि कि मकरंदा ग्राम मे कुशो झा नामक एक ब्राह्मण छला, जिनकर पढ़ाई-लिखाई ज्योतिषी विद्या बनारस मे भेल छल। ज्योतिषी विद्या पढ़ाई पूरा केलाक बाद हुनकर नाम पंडित कुशो झा भ' गेल। पंडित कुशो झा ज्योतिषी विद्या मे निपुण छलाह जाहिक कारण ओ बहुत विख्यात छलाह। पंडित जी सरल स्वभावक छलाह आओर लोग सभक सेवा मे सदिखन लागल रहैत छलाह।
किछु समय बितलाक बाद पंडित जी केँ बिआह भ' गेल, हुनका दू लड़का आओर दू लड़की छलैन्ह। हुनकर खुशहाल परिवारक जिनगी नीक जोका कटैत छलैन्ह। अंक ज्योतिष विद्या सँ आय केर स्रोत नीक आबैत छलैन्ह। दुर्भाग्यवश पंडित जी केँ दूनू बेटाक मृत्यु भ' गेल। पंडित जी उदास रहे लागला। अप्पन दूनू बेटिक बिआह दान केलाक पश्चात ओ अप्पन आश्रम बनारस मे बनेला।
पंडित जी जहिया कहियो अप्पन घर आबैत रहथिन तेँ दरभंगा महाराजा केँ दरबार मे अप्पन ज्योतिषी विद्याक पराक्रम देखबैत रहथिन। एक दिन पंडित जी काशी मे भगवानक ध्यान मे लागल छला तखने एकाएक हुनका मन मे एलनि कि किएक नहि सभ संपत्ति बेच काशी विश्वनाथ भोले बाबा केँ स्थापना करी भगवानक शरण मे अपना आप केँ समर्पित क' दी। ओहिक बाद पंडित जी मकरंदा स्थित भोले शंकर केँ अस्थापना काशी नगरी सँ शिवलिंग आनी केलनि जाहिकेँ काशी विश्वनाथ मंदिर मे पूजा अर्चना करी स्पर्श कराओल गेल छल।
पंडित जी द्वारा स्थापित शिवलिंग केँ दर्शन सँ लोग सभकेँ मनोवांछित फल प्राप्त होमे लागल। मंदिर प्रांगण मे लोग सभक हर समय दर्शन करबाक लेल भीड़ लागे लागल। भोले शंकर केँ स्थापना केलाक बाद पंडित जी केँ फेर सँ दू पुत्र प्राप्त भेल जाहिमे एक केँ नाम महादेव आओर दोसर केँ नाम शंकर राखल गेल। दू पुत्र भेलाक बाद पंडित जी केँ मृत्यु भ' गेल।
लोग सभक मानब अछि कि समय समय पर मंदिर मे एक नाग सांप आबैत अछि जाहिकेँ बहुतो लोग देखना छथिन। नाग किछु देरक बाद लापता भ' जायत अछि। पंडित जी केँ मृत्यु भेलाक बाद ओहि शिवलिंग केँ नाम बाबा कुशेश्वर नाथ महादेव सभ ग्रामीण मिल केँ राखलनि। इस स्थान पर हरेक रवि दिन सत्संग आओर भजन कीर्तन केँ भव्य आयोजन होयत अछि। एहिठाम महाशिवरात्रि महोत्सव सेहो बहुत धूमधाम सँ मनाओल जायत अछि। एहि अवसर पर हर बरख बड़का - बड़का संत सभक प्रवचन होयत अछि आओर शिव विवाह केँ मनोरम झांकी निकालल जायत अछि।
बाबा कुशेश्वर नाथ महादेव केँ भव्य मंदिर पंडित कुशो झा केँ पुत्रवधू गोदावरी देवी द्वारा बनाओल गेल अछि आओर पंचायत द्वारा ऐहिक सौंदर्यकरण कायल जे रहल अछि। स्व. पं. श्री सुशील झा केँ एहि मंदिरक विकास मे सराहनीय योगदान रहल अछि। ओतहि मकरंदा ग्रामवासी डॉ राम मोहन झा कैको बरख सँ एहि स्थान पर महाशिवरात्रि महोत्सव केर सफल आयोजन करी शिव विवाह केँ मनोरम झांकी निकलबाबैत छथि जाहिमे हजारो श्रद्धालु भाग लैत अछि। ओतहि डॉ. झा मंदिरक विकास मे अप्पन भरपूर योगदान दैत आएब रहल छथि। मनीगाछी प्रखंडक मकरंदा गाम स्थित बाबा कुशेश्वर नाथ महादेव मंदिर लोग सभक बीच आस्थाक प्रतीक बनल जे रहल अछि।


text:
ऐतिहासिक मिथिला मध्यमा परिक्रमा आइ सँ शुरु
– मणीष कर्ण, जनकपुरधाम। मार्च ८, २०१६. मैथिली जिन्दाबाद!!
मिथिलाक ऐतिहासिक एवं धार्मिक आस्थाक रुप मे रहल मिथिला मध्यमा परिक्रमा आइ सँ सुरु भऽ रहल अछि। धनुषाक ठेरा कचुरी गामक मठ सँ मिथिला बिहारीक डोला सँग शुरु भेल आजुक राति जनकपुरधाम मे विश्राम करत। १५ दिन धरिक यात्रा केर ई परिक्रमा मिथिलाञ्चलक सब सऽ पैघ ऐतिहासिक आ धार्मिक यात्रा मानल जाएत अछि।
फागुुन शुक्ल चतुर्दशी (परिवा) तिथिक दिन भोरे कचुरी सऽ मिथिला बिहारीक डोलाक सँग शुरु भेल परिक्रमा दुपहरियामे जनकपुरक रत्नसागर मन्दिर मे पहुँचैत अछि। परिक्रमा में सहभागी तीर्थयात्री लोकनि रत्नसागर मन्दिर मे दिनका भोजन पश्चात् किछु समय ओत्तहि विश्राम कय जानकी मंदिर मे दर्शन करैत रात्रि विश्रामक लेल कुवा स्थित हनुमाननगर पहुँचैत छथि। राति भरि विश्राम उपरान्त वृहस्पति दिन ओहि पार मिथिलाक कल्याणेश्वर महादेव मन्दिर, कलनाक लेल प्रस्थान करैत अछि। तहिना जनकपुरक अग्नि कुण्ड सऽ किशोरी जीक डोला सेहो राति मे हनुमाननगर मे विश्राम करैत अछि आ दुनु डोला एक्कहि संग दिनक परिक्रमा करैत अछि।


text:
मकाउ
मकाउ विशेष प्रशासनिक क्षेत्र चीनक एक विशेष प्रशासनिक क्षेत्र छी आ ई चीनक दुटा विशेष प्रशासनिक क्षेत्रमे सँ एक छी, हाङ्गकाङ्ग दोसर क्षेत्र छी । मकाउ पर्ल नदी डेल्टाक पश्चिमी दिस अवस्थित अछि, एकर सीमासभ गुआङ्गडोङ्ग प्रान्त सँ उत्तरमे मिलैत अछि आ दक्षिण आ पूर्वमे दक्षिण चीन सागर अछि ।[१]
मकाओक प्रमुख उद्योगसभमे वस्त्र, इलेक्द्रोनिक्स उपकरण आ खेलौना आ पर्यटन अछि, ई सब मिलाकऽ एकरा विश्वक सभसँ धनीक शहरसभमे सँ एक बनाबैत अछि । एहि ठाम व्यापक श्रेणीक होटल, रिसोर्ट, स्टेडियम, रेस्टुन्रेट आ जुआघर अछि ।[२]
विशेष प्रशासनिक क्षेत्रक रूपमे, मकाउक अपन कानून व्यवस्था, टेलीफोन कोड, पुलिस बल होमएक संग अपन मुद्रा सेहो अछि ।[३]
इतिहास[सम्पादन करी]
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ Landler, Mark (२० दिसम्बर १९९९), "Portugal Lowers Its Flag, Handing Macao to China", The New York Times, अन्तिम पहुँच ५ जुलाई २०१८।
- ↑ Branigan, Tania (११ मई २०११), "Macau – gaming capital of the world", The Guardian, ३० जुलाई २०१७-कऽ मूल रूप सङ्ग्रहित।
|deadurl=प्यारामिटर ग्रहण नै केलक (सहायता)
- ↑ "Macau: The world's gambling capital", BBC News, ३० जुलाई २०१७-कऽ मूल रूप सङ्ग्रहित।
|deadurl=प्यारामिटर ग्रहण नै केलक (सहायता)
बाह्य जडीसभ[सम्पादन करी]
Macauक सम्बन्धमे विकिपिडियाक भातृ योजनासभमे ताकी:


text:
नई दिल्ली। बिहार क विश्वविख्यात नालंदा विश्वविद्यालय कए नव सिरा स जीवित करबा लेल शुरू भेल कवायद क बीच दिल्ली मे मेंटर ग्रुप क बैठक भेल। बैठक मे मेंटर ग्रुप क अध्यक्ष अमर्त्य सेन आ दोसर सदस्य समेत विदेश मंत्री एसएम कृष्णा आ बिहार क मुख्यमंत्री नीतीश कुमार सेहो हिस्सा लेलथि।
दिल्ली क हैदराबाद हाउस मे नालंदा विश्वविद्यालय कए नव रूप देबा पर चर्चा भेल। कृष्णा बैठक मे कहला जे केंद्र सरकार एहि संसदीय सत्र मे नालंदा विश्वविद्यालय विधेयक पेश करत। ओ बिहार सरकार क सक्रियता क प्रशंसा करैत कहला जे राज्य सरकार एहि विश्वविद्यालय क लेल 446 एकड़ क जमीन मुफ्त उपलब्ध करा रहल अछि। अमर्त्य सेन सेहो विश्वविद्यालय क स्थापना क दिशा मे भ रहल काज पर संतोष जाहिर करैत कहला जे इ अनूठा विश्वविद्यालय होएत। ओ कहला जे विश्व क दोसर विश्वविद्यालय स संपर्क जरूरी होएत। ओ पुरान सभ्यता पर आधारित अन्य विश्वविद्यालय जेना बेलोनिया आदि स तुलना करैत कहला जे एहि विश्वविद्यालय स संबंध स्थापित करबाक चाही
मुख्यमंत्री नीतीश कुमार आशा जतेलाह जे केंद्र सरकार एहि विधेयक कए जल्द स जल्द संसद स पारित करवा लेत। ओ सुझाव देलथि जे इ सुनिश्चित हेबाक चाही जे विधेयक स्थायी समिति क विचारार्थ नहि जाए। जवाब मे कृष्णा आश्वासन देलथि जे विधेयक अगस्त मे पारित भ जाएत। नीतीश इ सेहो आग्रह केलथि जे गवर्निग बॉडी बनबा तक मेंटर ग्रुप बरकार रहबाक चाही आ इ ग्रुप दिशा-निर्देशित करे। नीतीश कुमार कहला जे इ सुनिश्चित होबाक चाही जे विश्वविद्यालय अंतरराष्ट्रीय भेलाक संग-संग स्थानीय लोक स समन्वय स्थापित करि सकए।
बैठक मे सिंगापुर क विदेश मंत्री जार्ज यो, बीजिंग विश्वविद्यालय क प्रो. वांग बैंगवी, हारवर्ड विश्वविद्यालय क प्रो. सुगाता बोस, लार्ड मेघनाद देसाई, राज्यसभा सदस्य एनके सिंह आदि गणमान्य व्यक्ति शामिल भेलाह।


text:
साभारः दिलीप कुमार झा, मैथिली साहित्यकार, मधुबनी
अन्तर्राष्ट्रीय मातृभाषा दिवस पर भारतक मणिपुर राज्यक राजधानी इम्फाल मे आयोजित अखिल भारतीय कविता उत्सव मे राखल गेल विमर्श जेकर विषय छल – की कविता मरि रहल अछि, जाहि मे स्वयं मैथिलीक प्रतिनिधित्व करैत लेखक दिलीप कुमार झा सहभागिता देने छलाह, ओ आबिकय ओहि विमर्शक अत्यन्त सारगर्भित संवाद हमरा सभक बीच संचरण कयलनि अछि। आउ पढी हुनकहि शब्द मे –
Is poetry dying? – की कविता मरि रहल अछि?
पछिला दिन गेल छलहुँ इम्फाल (मणिपुर) । ओतय अन्तर्राष्ट्रीय मातृभाषा दिवसक अवसरपर २१ फरवरी २०२० क’ साहित्य आकादमी आओर मणिपुरी लिटरेरी सोसायटीक संयुक्त तत्वावधानमे अखिल भारतीय कविता उत्सवक आयोजन कयल गेल छल। मैथिली दिससँ हमहीं प्रतिनिधित्व करैत छलहुँ। एहि कार्यक्रममे एकटा सत्र छल “की कविता मरि रहल अछि?” एहिपर बहुत गंभीर विमर्श भेल।
कविता साहित्यक आदिम विधा थिक। विमर्शक आरंभ बांग्लाक महत्वपूर्ण कवि डा. गौतम दत्ता करैत कहलनि जे कविता अपन रूप, स्वरूपमे कमजोर भेल अछि तकर अर्थ ई नहि जे कविता संसार सँ समाप्त भ’ रहल अछि, एखनो अमेरिकामे कविता पोथीक पहिल संस्करण बीस हजार प्रति तक बिकाइत अछि मुदा दुनियाँमे पोथी पढ़बाक प्रवृतिमे बहुत तेजीसँ गिरावट भेल अछि।
सोशल मीडिया के जे भाषा इग्नोर करत ओकर साहित्य खतरामे आबि जेतै !
लोक आब बहुत किछु लेल सोशल मीडिया पर निर्भर भेल जा रहल अछि। कविताक लेल सेहो सम्पूर्ण संसारमे लाखों कवि सोशल मीडिया खासकय फेसबुक, व्हाट्सअप, इंस्टाग्रामक माध्यम सँ अपन प्रस्तुति द’ रहल छथि आओर हुनकर लाखक संख्यामे फालोअर छनि तेँ पोथीक स्तरपर कविताक भविष्यक आब आकलन नहि कयल जा सकैछ। ओ कहलनि बांग्ला एहन लोकप्रिय भाषामे एक सय पोथी छपैत अछि पहिल संस्करणमे। फेर एक-एक सय पोथी छापि क’ ओकरा दोसर, तेसर संस्करण आबि गेल, से कहल जाइछ। कविता लिखा बहुत रहल अछि, छपियो बहुत रहल अछि मुदा बिका नहि रहल अछि।
हम हालहिमे गुजरातक यात्रापर गेल रही ओतय गुजराती भाषाक एकटा महत्वपूर्ण कवि श्री हर्षद त्रिवेदी सँ कविताक विषयमे गप करैत रही त’ हुनको इएह मन्तव्य रहनि जे कविता लिखाइत बहुत अछि मुदा छपैत बहुत कम अछि कारण, बिकाइत बहुत कम अछि।
गौतम दत्ता कहलनि जे सोशल मीडिया, खासकय फेसबुकपर खाली घटिया कविता अबैत अछि से बात नहि छैक, ओतय बहुत उच्चकोटिक कविता सभ सेहो अबैत अछि तेँ फेसबुक केँ इग्नोर केनाय अहाँ केँ अपना भाषा साहित्य सँ दूर क’ सकैत अछि। कएक अर्थमे नव कवि सभक लेल बहुत चंसगर द्वारि फोलैत अछि। किछु कवि सभ अपना केँ श्रेष्ठ साबित करबाक लेल फेसबुक सँ परहेज करैत छथि, हुनका ई नहि बुझल छनि जे हुनक रचनाक पाठक जे पोथी पढ़ि रहल छथिन से संख्या सैकड़ा सँ आगाँ नहि पहुंचलि आओर एहि फेसबुकक माध्यम सं आयल अपेक्षाकृत नबका कवि लोकनिक पाठक दस हजार सँ लाख धरिक छनि। ओहन कवि कविता विधा केँ तँ स्थापित कैये रहल छथि, स्वयं अपना केँ स्थापित क’ रहल अछि आओर संगहि अपन मातृभाषाक काज सेहो क’ रहल छथि। एहन कविक फुजल मोन सँ स्वागत कयल जयबाक चाही।
हमरा जनैत मैथिली भाषाक लेल त’ फेसबुक वरदान साबित भ’ रहल छैक। जाहि भाषाक लग कोनो दैनिक समाचार पत्र नहि, नीकसन के दसोटा कोनो पत्रिका नहि ताहि भाषाक चतरबाक, पसरबाक एहि सँ नीक अवसर की हैत? हँ, एहिमे अलाय बलाय सेहो बहुत लिखा रहल अछि। से प्रिंट मे कोनो अलाय बलाय नहि अबैत छल? खूब अबैत छल। ओतय संपादक द्वारा कतेको प्रतिभा कें असमय गरदनि ममोरैत देखल गेल अछि। मुदा आब एतय ककरो गरदनि नहि मरोरल जा सकैछ। हँ, श्रेष्ठ सँ श्रेष्ठ रचना आबि सकैत छैक से संभव हैत अग्रज पीढ़ीक उचित मार्गदर्शन सँ समीक्षक लोकनिक दृष्टिकोणमे परिवर्तन सँ।
एखन धरि सोशल मीडियापर लिखल गेल कविता केँ समीक्षाक परिधिमे नहि आनल जा रहल अछि से चिंताक विषय अछि। हम मैथिलीक सन्दर्भमे किछु युवा कविक नाम लेबय चाहब जे सोशल मीडिया सँ अपन एकटा फराक आओर गंभीर कविक पहिचान बनौलनि अछि ताहिमे हम पहिल नाम लेब विकास वत्सनाभ के। एखन धरि हुनक कविताक कोनो संग्रह प्रकाशित नहि छनि मुदा ओ मैथिलीक युवा पीढ़ी मे बहुत चर्चित भेल छथि। एतय धरि जे परंपराक विपरीत हुनक कवितापर मैथिलीक श्रेष्ठ समीक्षक प्रो. ललितेश मिश्र सोशल मीडियापर दमदार समीक्षा लिखलखिन। दोसर नाम हमरा सोझाँ अबैत अछि पंकज कुमार जे उड़ीसामे रहैत छथि आओर हुनको कोनो पोथी अद्यावधि प्रकाशित नहि भेल छनि मुदा ओ एकटा फराक पहिचान अपन कायम क’ लेलनि अछि। ई दुनू युवा कवि पेशा सँ अभियन्ता छथि। मैथिल प्रशान्त आजुक चर्चित कवि छथि। हुनको पहिचान सोशल मीडिया सं बनल छनि। हलांकि हुनक आब कएकटा पोथी आबि गेलनि अछि। राजीव रंजन मिश्र आओर प्रदीप पुष्प दूटा मैथिली गज़ल क्षेत्रक एहन नाम अछि जे फेसबुक के माध्यमसं अपन एकटा फराक परिचिति बनौलनि अछि। आओर अपन रचनाक कारणें बहुत लोकप्रियता अर्जित क’ रहल छथि। हमरा जनतबे अद्यावधि हिनका दुनूक कोनो पोथी नहि प्रकाशित छनि। श्रीमती रोमिशा आओर श्रीमती श्वाती शाकम्भरी सेहो सोशल मीडिया सँ बेश ख्याति अर्जित क’ लेलनि अछि। श्रीमती बिभा झा (काठमांडू) नाम हमरा लेबहि पड़त। हलांकि स्वाती आओर रोमिशा दुनूक सम्प्रति एक-एक गोट पोथी छपि गेलनि अछि। श्री नीरज कुमार झा (दिल्ली), रामबाबू सिंह, सुमित मिश्र गुंजन, अक्षय आनन्द सन्नी, अनुराग मिश्र, सोनी नीलू झा, मुख्तार आलम, रोहित यादव, शान्त्वना मिश्रा, सबिता मिश्रा, प्रभाष अकिंचन, सबिता सोनी झा, जयन्ती झा, प्रियरंजन, विरेन्द्र कुमार झा आदि मैथिलीक कवि सम्प्रति फेसबुकक देन हम मानि सकैत छी। ई लोकनि बहुत गंभीरतासँ काज क’ रहलाह अछि, हिनका सभकेँ कोनो तरहें अनठाओल नहि जा सकैछ।
किछु गोटे फेसबुक पर कविता लिखब अपना के ओछ करब बुझैत छथि वा कोनो नीको वा गंभीरो कवितापर टिप्पणी देब अपन शान के खिलाफ बुझैत छथि ई हुनक आत्मघाती प्रवृत्ति साबित हेतनि। आबयवला समय दिन – दिन सोशल मीडिया आओर विभिन्न रूपमे भकरार होइत जायत तखन ओहो माननीय मठाधीश लोकनि झख मारि क’ एहि प्लेटफार्म पर अओता। हमर सलाह अछि समय अछैते आबि जाउ, सक्रिय होउ। अपन भूमिकाक निर्वाह करी जाहि सँ भाषा साहित्यक कल्याण त’ हेबे करतै, अहुँक सम्मान मे गुणात्मक वृद्धि होयत।
अंग्रेजी कवि श्री गोपाल लाहिरिक कहब छलनि जे कविता पोथीक तुलनात्मक कथा आओर उपन्यासक पोथी बेसी बिकाइत अछि। ओकर लोकप्रियता दिन-दिन बढ़ल जा रहल अछि। कवितामे सँ लयात्मकता आओर राग तत्व के विलोपन सँ कविता भखरैत अछि आओर ओ लोकक जिह्वापर नहि चढ़ि पबैत अछि। कवितामे लयात्मकताक समावेश कविता केँ दीर्घजीबी बना सकैत अछि। आब कविता नव-नव रूपमे सेहो आबि रहल अछि।
श्री लाहिरि कहलनि जे आब कविता अपन नव-नव फार्मेट मे आबि रहल अछि। जापानी हाइकू के लोकप्रियता सं ईहो सिद्ध भेल अछि जे छोट कविता एखनुक दौरमे बेसी लोकप्रिय हैत। हमरा संज्ञानमे अबै छथि मैथिलीक अपेक्षाकृत एकटा नव कवि कक्का अमरनाथ झा। हुनक लोकप्रियता एखन चरम पर छनि। एकटा सुदूर गाममे बैसि क’ चारि पांती आओर छ: पांतीक कविता लिखि क’ हुनक जे अर्चा – चर्चा भ’ रहलनि अछि से ई फेसबुकक प्रताप अछि। श्री विभूति आनन्दजीक चरिपतिया सेहो हमरा स्मृतिमे अंकित भ’ रहल अछि।
मलयालम कवयित्री रोज मेरी कहलनि जे मलयालम मे एखनो कविता खूब बिकाइत अछि। मलयालम कविता लोकक दर्द आर पीड़ाक बात उठबैत अछि। कविकें जनमानस के बीच जेबाक चाही कविता आओर जीवनमे संवाद स्थापित करबाक चाही तखने कविताक लोकप्रियता बढ़त आओर दीर्घजीबी सेहो भ’ सकैत अछि।
मराठी कवि रफीक सुरुज अनेक मराठी सन्त आओर जनकविक उदाहरण द’ क’ कहलनि जे सन्त एकनाथ सं तुकाराम धरि आओर सम्प्रति सेहो मराठी मे जे कविता लिखाइत अछि मुदा एखन कविता लोक तक कम पहुँच पाबि रहल अछि।
हमरा सभकें रचना लोकतक पहुंचेबाक प्रयास करक चाही। सोशल मीडिया केँ एलासँ कविताक फलक मे विस्तार भेल अछि। मणिपुरी कवि एल. जयचन्द्र सिंहक कहब छलनि जे कविता सभदिन जनभाषाक विषय रहल अछि। अनपढ़ लोक सेहो रचना करैत अछि आओर रचना सुनैत अछि। कथा, उपन्यासक क्षेत्र प्रबुद्ध पाठक धरि सीमित अछि मुदा कविता जन- जन धरि पहुंचैत अछि, एहि लेल कवितामे राग तत्व आवश्यक अछि। एवं प्रकारे कविता पर एकटा बढ़ियां संवाद स्थापित भेल। एतय भारतक चौबीस भाषा आओर किछु जनजातीय भाषा – चीरु, माओ, तंगकुल भाषाक कवि सभ सेहो उपस्थित छलाह।
बहसक निचोड़ छल कविता साहित्यक आदि विधा अछि। प्रसार मे समय सापेक्ष कमी बेसी भ’ सकैछ। मुदा कविता कहियो नै मरत। जाबे धरि संसार अछि ताबे धरि कविता अछि।
हमरा मोन पड़ल अपन कविता ‘अथ उतरोत्तर कथा’क किछु पांती जे हमर पोथी बनिजाराक देसमे संग्रहित अछि –
“सतयुग सँ कलयुग धरि जीबैत अछि कविता/आदि सँ अन्त धरि लड़ैत अछि कविता
कविता राजदरबार सँ निकसि खेत खरिहान धरि पहुँचल
फेर बहुमंजिला मकान धरि पहुँचल
आब अज्ञातवास मे ओंघा रहल अछि कविता
नबका बाट लए छरपटा रहल अछि कविता।


text:
मैथिली सुन्दरकाण्डः श्री तुलसीदासजी रचित श्रीरामचरितमानस केर सुन्दरकाण्डक मैथिली अनुवाद
समुद्र पार करबाक लेल विचार, रावणदूत शुक केर एनाय और लक्ष्मणजी केर पत्र केँ लैत वापस जेनाय
सुनु कपीश लंकापति वीर। कुन विधि तरब जलधि गंभीर॥
संकुल मगर साँप मत्स जाति। अति अगाध दुस्तर सब भाँति॥३॥
भावार्थ:- हे वीर वानरराज सुग्रीव और लंकापति विभीषण! सुनू, एहि गहींर समुद्र केँ कोन ढंग सँ पार कयल जाय? अनेक जाति केर मगरमच्छ, साँप और माछ सब सँ भरल रहल ई अत्यन्त अथाह समुद्र पार करय मे सब प्रकार सँ कठिन अछि॥३॥
कहे लंकेश सुनू रघुनायक। कोटि सिंधु शोषक तोर सायक॥
यद्यपि अहाँक नीति ई नाहिं। विनय करू सागर सँ जाहिं॥४॥
भावार्थ:- विभीषणजी कहलखिन – हे रघुनाथजी! सुनू, यद्यपि अहाँक एक बाण करोड़ों समुद्र केँ सोखयवला अछि (सोखि सकैत अछि), तथापि नीति एना कहल गेल अछि (उचित ई होयत) जे (पहिने) जाकय समुद्र सँ प्रार्थना कयल जाय॥४॥
दोहा :
प्रभु अहाँ के कुलगुरु जलधि कहत उपाय विचारि॥
बिनु प्रयास सागर तरय सकल भालु कपि धारि॥५०॥
भावार्थ:- हे प्रभु! समुद्र अहाँक कुल मे बड़ (पूर्वज) छथि, ओ विचारिकय उपाय बतला देता। तखन रीछ और वानरों केर सारा सेना बिना कोनो परिश्रम के समुद्रक पार उतरि जायत॥५०॥
चौपाई :
सखा कहल अहाँ नीति उपाय। करब दैव जौँ होथि सहाय॥
मंत्र न ई लछुमन मन भायल। राम वचन सुनि अति दुख पायल॥१॥
भावार्थ:- (लक्ष्मणजी कहलखिन -) हे नाथ! दैव केर कोन भरोसा! मोन मे क्रोध करू (लऽ आनू) और समुद्र केँ सुखा दियौक। ई दैव तऽ कायर केर मनक एक आधार (तसल्ली देबाक उपाय) छथि। आलसी लोक सब दैव-दैव पुकारल करैत अछि॥२॥
सुनथि बिहुँसि बजला रघुवीर। एहिना करब धरू मन धीर॥
से कहि प्रभु अनुज बुझाबथि। सिंधु समीप स्वयं जा पहुँचथि॥३॥
भावार्थ:- ई सुनिकय श्री रघुवीर हँसिकय बजलाह – तहिना करब, मोन मे धीरज राखू। एना कहिकय छोट भाइ केँ बुझाकय प्रभु श्री रघुनाथजी समुद्रक नजदीक पहुँचलाह॥३॥
सकल चरित्र ओ देखलक धेने कपटि कपि देह।
प्रभु गुण हृदयँ सराहिते शरणागत पर नेह॥५१॥
भावार्थ:- कपट सँ बानर केर शरीर धारण कय ओ सब सबटा लीला देखलक। ओ अपना हृदय मे प्रभु केर गुण केर और शरणागत पर हुनकर स्नेह केर सराहना करय लागल॥५१॥
चौपाई :
प्रगट बखानय राम सुभाव। अति सप्रेम गबे बिसरि दुराव॥
रिपु केर दूत कपि सब जानल। सकल बाँधि कपीश लग आनल॥१॥
भावार्थ:- फेर ओ प्रकट रूप मे सेहो अत्यंत प्रेम केर संग श्री रामजीक स्वभावक बड़ाई करय लागल, ओ सब दुराव (कपट वेश) बिसरा गेलैक। सब वानर बुझि गेल जे ई शत्रु केर दूत छी और ओ सब ओकरा सबकेँ बाँधिकय सुग्रीवक पास लय अनलक॥१॥
भावार्थ:- फेर ओहि मूर्ख सँ मुंहजबानी ई हमर उदार (कृपा सँ भरल) संदेश कहिहें जे सीताजी केँ दय हुनका सँ (श्री रामजी सँ) मिलय, नहि त तोहर काल आबि गेल (बुझे)॥५२॥
चौपाई :
तुरत नाइ लछुमन पद माथा। चलल दूत वरणैत गुण गाथा॥
कहैत राम यश लंका आयल। रावण चरण शीश ओ नवायल॥१॥
भावार्थ:- लक्ष्मणजी केर चरण मे मस्तक नवाकय, श्री रामजी केर गुण सभक कथा वर्णन करैते दूत तुरंते चलि देलक। श्री रामजी केर यश कहैते ओ लंका मे आयल आर ओ रावणक चरण मे सिर नवेलक॥१॥
बिहुँसि दसानन पूछलक बात। कहे न सुक अपन कुशलात॥
पुनि कहे खबरि विभीषन केर। जेकरा मृत्यु आबि अति नेर॥२॥
भावार्थ:- दशमुख रावण हँसैत बात पुछलक – अरे शुक! अपन कुशल कियैक नहि कहैत छँ? फेर ओहि विभीषणक समाचार सुना, मृत्यु जेकर अत्यन्त नजदीक आबि गेल छैक॥२॥
करैत राज लंका शठ त्यागल। होयत जौ केर कीट अभागल॥
पुनि कहु भालु बानरक सेना। कठिन काल प्रेरित आबे एना॥३॥
भावार्थ:- मूर्ख राज्य करैत लंका केँ त्यागि देलक। अभागल आब जौ केर कीड़ा (घुन) बनत (जौ केर संग जेना घुन सेहो पिसा जाइत छैक, तहिना ओहो नर-वानरक संग मारल जायत), फेर भालु और बानरक सेनाक हाल कहे, जे कठिन काल केर प्रेरणा सँ एतय चलि आयल अछि॥३॥
जिनकर जीवन केर रखवारा। भेल मृदुल चित सिंधु बेचारा॥
कहु तपसी केर बात बहुरि। जिनकर हृदय मे त्रास अत मोरि॥४॥
भावार्थ:- और जिनकर जीवनक रक्षक कोमल चित्त वाला बेचारा समुद्र बनि गेल अछि (अर्थात्) ओकरा और राक्षस सभक बीच मे यदि समुद्र नहि होइतैक त एखन धरि राक्षस सब ओकरा सब केँ मारिकय खा गेल रहैत। फेर ओहि तपस्वी सभक बात बताउ जिनकर हृदय मे हमर बड़ा बेसी भय अछि॥४॥


text:
कैलाली कञ्चनपुरमे १० जे संक्रमित ठप्लै
पहुरा समाचारदाता
धनगढी, २३ भदौ । सेती प्रादेशिक अस्पतालके प्रयोगशालामे कैगिल परिक्षणमे कैलाली कञ्चनपुरके १० जनहनमे संक्रमण डेखा परल बा ।
पछिल्का २४ घण्टामे ७ सय ८८ जनहनमे करल पीसिआर परिक्षणमे कैलालीके ४ ओ कञ्चनपुरके ६ जनहनमे संक्रमण पुष्टि हुइल सेती प्रादेशिक अस्पतालके सूचना अधिकारी जागेश्वर गौतम बटैलै ।
लौव ठपल संक्रमितमे लम्कीचुहा–२ कैलालीके एक जाने, लम्कीचुहा–१ के एक जाने, धनगढी–८ के २ जाने, भीमदत्तनगर १८ के पाँच जाने, भीमदत्तनगर–५ के एक करके १० जनहनमे संक्रमण पुष्टि हुइल सुचना अधिकारी श्रेष्ठ जनैलै । ओस्टेक सेती प्रादेशिक अस्पतालके आइसोलेशन वार्डमे सुदूरपश्चिम प्रदेशके टमान स्थानीय तहके २८ जाने उपचार करैटी रहल बाटै ।


text:
मैथिली फिल्म क्षेत्र मे एक आरो सुखद यात्रा
किसलय कृष्ण, सहरसा, मैथिली जिन्दाबाद – १७ मार्च, २०१५.
विगत किछु साल सँ मैथिली सिनेमा निर्माण मे तेजी अवश्य आयल अछि मुदा बेसी काज लौल मे भेल जेना प्रतीत होइत अछि। विभिन्न कमी-कमजोरीक कारण मैथिली फिल्ममे लगानी एकटा निराशाजनक वातावरण बनबैत अछि, कारण एहन फिल्म जाहि मे संतुलित पूँजीक लगानी सँ कलाकारक चुनाव तक मनमर्जी आ अतार्किक हो तऽ निश्चित रूप सँ एकर कोनो सार्थक परिणाम सोझा अबैत नहि देखाइत अछि।
किछु नीक काज सब सेहो होमय लागल अछि। व्यवसायिक फिल्म क्षेत्र मे हमर सौतिन, हाफ मर्डर, जेहने सासु तेहने पुतोहु, बिकल दूल्हा मौगीक गुलाम, आदि एहने किछु उदाहरण अछि। एखनहु तकनीक केर प्रयोग आ कथावस्तु केर आधार पर मैथिली मे सिनेमाक नाम प्राय: नहिये जेकाँ अछि। किछुवे मास पूर्व प्रदर्शित ललका पाग जे प्रशान्त नागेन्द्र द्वारा निर्देशित अछि ओ सर्वरूपेण स्तरीय फिल्म अछि। प्रसिद्ध रेडियोकर्मी आ साहित्यकार धीरेन्द्र प्रेमर्षि कहैत छथि जे एकर स्तर मैथिली फिल्मकेँ अन्तर्राष्ट्रीय स्तर पर लऽ जा रहल अछि।
किछु एहने तरहक काज आरम्भ भेल अछि चंपारण टाकीज केर बैनर तर मे। देसवा फेम निर्देशक नितिन नीरा चन्द्र केर निर्देशन मे बनि रहल मैथिली फिल्म केर नाम अछि “मिथिला मखान प्राइवेट लिमिटेड’। न्युयोर्क आ टोरंटो मे फिल्मांकन उपरान्त तेसर चक्रक शूटिंग दरभंगा मे चलि रहल अछि। कलाकार रूप अधिसंख्य नाम एहेन अछि जे हिन्दी फिल्म उद्योग मे अपन सशक्त उपस्थिति पहिने दर्ज करा चुकल छथि। मुख्य भूमिका मे क्रान्ति प्रकाश, अनुरिता झा आ पंकज झा एहने नाम अछि। तहिना मैथिली रंगमंच केर माँ प्रेमलता मिश्र प्रेम संग अनेको परिपक्व अभिनेता-अभिनेत्रीक उपस्थिति अछि एहि फिल्म मे। प्रवेश मल्लिक केर संगीत मे सुरेश वाडकर आ श्रेया घोसाल केर मधुर गायन अछि। दरभंगा केर उपरान्त एहि फिल्मक शूटिंग सुपौल आ नेपाल मे होयत। निश्चित ई पहिल प्रयास अछि मैथिली फिल्म केँ वैश्विकता प्रदान करबाक आ आब लागि रहल अछि जे मैथिली साहित्ये जेकाँ फिल्म सेहो विश्व सिनेमा मे चर्चित होयत।
हरि: हर:!!


text:
अखिलेश कुमार मिश्रा।
🌹🌹🌹वट सावित्री व्रत🌹🌹🌹
परिचय एवम इतिहास- वट सावित्री मुख्य रूप सँ व्रत आ पूजा विधि के कहल गेल अछि जे कहिया सँ आरम्भ भेल ज्ञात नै। अहि पूजा के मिथिलांचल में बरसाईत कहल गेल अछि। ई व्रत-पूजा सधवा स्त्री के द्वारा जेठ महिनाक अमावस्या तिथि कs दिन में कैल जाइत अछि। वट सावित्री दू अलग अलग शब्द सँ बनल अछि। प्रथम शब्द वट, जेकर तात्पर्य वट वृक्ष सँ अछि आ दोसर शब्द सावित्री, जे सधवा स्त्री के सुहाग के प्रतीक मानल गेल अछि। ओना तs हरेक तीज-त्यौहार खुशी, सम्पन्नता आ आयु बढ़ाबs लेल मनैल जाइत अछि। मुदा ई व्रत-पूजा सधवा स्त्री सिर्फ आ सिर्फ अप्पन सुहाग के (पति के आयु बढ़े) लेल करै छैथि।
ई व्रत के करs के लेल जे कथा अछि जे मिथिलांचल में दू टा प्रचलित अछि। एक त पतिव्रता स्त्री सावित्री अप्पन हठ सँ यमराज के भी अप्पन नियम तोड़ लेल मजबूर कs देलैथि आ अप्पन मृत पति सत्यवान के आत्मा के यमराज सँ वापस आनि कs सत्यवान के नवजीवन देलैथि। चुकि ई घटना वट वृक्ष के नीचा ही घटल रहै तै ऐ दिन वट वृक्ष के ही पूजा होइत अछि। आ दोसर कथा नाग-नागिन आ ब्राम्हण-ब्राम्हणिक अछि। इहो कथा में स्त्री के हठ के आगा में नाग-नागिन के झुक पड़ै छैन्ह आ हुनका ओहि स्त्रीक सब जेठ सभ कें वापस कर पड़ैत छैन्ह। अहि नाग-नागिन के पूजा के विषहरि संग जोड़ी देल गेल अछि।
कहक मतलब जे अगर स्त्री अपना अगर पर उतरि जाइ छैथि तs देवी-देवता के सेहो मजबूर कs दै छैथि।
व्रत आ पूजा के विधि- अहि व्रत में सधवा स्त्री सभ पूजा सँ पहिले तक तs बिना जल आहार के व्रत, पूजा के बाद अनुना आ रात्रि में निराहार रहै छैथि। पूजा कर के लेल नव वस्त्र पहिर पूजा करै छैथि। अहि में नैवेद्य रूप में मुख्यतया अंकुरित चना, गुड़, मिठाई आदि चढ़ैल जाइत अछि। नव विवाहिता स्त्री जिनकर कि पहिल बेर बरसाईत रहै छैन्ह, विशेष ढंग सँ पूजा करै छैथि जाहि में वर गाछ के नीचा में माटि के बिषहरि सेहो बनेबै छैथि। पूजा के बाद गाछ के तीन फेरा धागा सँ बाँधि देल जाइत अछि। तक्कर बाद पाकल आम के साथ गाछ में जल ढारल जाइत अछि। आ तक्कर बाद बाँसक कमची सँ बनल बियैन सँ गाछ के हवा देल जाइत छैन्ह। सब सँ अंत में पूजनौती वट वृक्ष के एक पात तोड़ि अप्पन जुड़ा में बाँधि लै छैथि। घर आबि कs ओ अप्पन पति के प्रणाम क आशीर्वाद प्राप्त करै छैथि साथहि पति कें वैह बियैन सँ हवा सेहो करै छैथि। ततपश्चात किछु अन्न जल (अनुना) ग्रहण करै छैथि।
व्रत के महत्व: सभ व्रत त्यौहार के अप्पन अप्पन महत्व होइत अछि। ई व्रत केवल सधवा स्त्री के द्वारा अप्पन पतिक आयु के लेल कैल जाइत अछि। वट वृक्ष के नीचा त्रिदेव के वास मानल गेल अछि। अहुना प्राकृतिक रूप सँ देखल जै तs वट वृक्ष सभ सँ दीर्घजीवी होइत अछि। सभ सँ बेसी दूर तक साखा सभ पसरि जाइत अछि। तs ऐह बहाने अहि वृक्ष के पूजा होइत अछि आ वृक्ष के आयु हिसाबे ही पति के आयु के कामना आ साखा सभ के हिसाबे अप्पन वंश वृद्धि के कामना कैल जाइत अछि।
अन्य परम्परा: भारत के किछु भाग में वट सावित्री के पूजा जेठ महिनाक पूर्णिमा के होइत अछि। ओ पूजा मिथिलांचलक पूजा सँ बिल्कुल भिन्न होइत अछि।
धन्यवाद🙏🙏🙏🌹🌹🌹
नोट: शब्द के सँख्या निर्धारित भेलाक कारणे दुनू कथा नितान्त संक्षेप में कहल गेल।🙏


text:
२४ जुन, २०१५. सहरसा. मैथिली जिन्दाबाद!!
बनगाँव (सहरसा) सँ लैत संपूर्ण जिलाक लगभग हर गाम आ क्षेत्रक लोक सहरसा मे एम्स केर माँग लेल आन्दोलित अछि। पूर्व मे विधायक आलोक रंजन आ मधेपुरा सँ सांसद पप्पू यादव द्वारा सेहो एहि लेल समुचित आवाज उठबैत सम्बन्धित मंत्री एवं मंत्रालय तक ज्ञापन सेहो देल जा चुकल अछि। बिहार सरकार द्वारा सेहो समुचित सिफारिश करबाक आश्वासन देल गेल अछि। मुदा हाल धरि एहि पर कोनो ठोस निर्णय तथा घोषणा नहि हेबाक कारणे जनमानस मे अनिश्चितता बनल अछि। ताहि हेतु नित्य प्रदर्शन आ धरना आदिक कार्यक्रम विभिन्न गाम आ ठाम पर कैल जा रहल अछि। धीरे-धीरे सब दल आ सब समुदायक लोक एहि माँग लेल आगाँ आबय लागल अछि। आइयो एहि माँग पर रहुआमणि गाम मे विशाल जनसभाक आयोजन कैल गेल अछि। समाजसेवी सुमन खाँ समाज लिखैत छथि:
हम बीमार छी उमर बहुत अछि शेष
रोगक निदान सहरसा मे हो एम्स
जागि गेल अछि युवा शक्ति
जन जन के जगा रहल
आंदोलन के भय गेल श्री गणेश
सब मिलि मांगू हमरा चाही एम्स
लगभग सबहक जुबान पर एम्स सहरसा मे बनबाक माँग आबि चुकल अछि। देखा चाही ई माँग केन्द्र सरकार द्वारा कहिया तक पूरा कैल जाइत अछि। हालहि केन्द्रिय स्वास्थ्य मंत्री पटना एम्स मे आयल छलाह जतय सँ दरभंगा तथा भागलपुर मेडिकल कालेज कैन्सर सन खतरनाक बीमारीक इलाज लेल लगभग ४५ करोड़ बजेट सँ व्यवस्था दुनू ठाम लेल देल जेबाक घोषणा केलनि। दोसर एम्स कतय बनत ताहि लेल केन्द्र राज्य सरकारक सिफारिश केर इन्तजार करबाक बात कहि अपना माथ सँ जिम्मेवारी टालि देने छल। एहि बीच प्रगतिक समुचित खबैड़ नहि भेटल अछि।


text:
हस्तिनापुर
निर्देशाङ्क: २९°१०′N ७८°०१′E / २९.१७°N ७८.०२°E महाभारतक युद्धक कारण रहl राज्य छी । ई राज्यक लेल कौरव आ पाण्डवसभ बीच महाभारतक युद्ध भेल छल । ई पहिल , अखन भारतक राजधानी रहल नयाँ दिल्लीक रहल क्षेत्रक आसपास रहल छल विश्वास करैत अछि।दापर् युगमे ई हस्तिनापुर महाभारतक युद्सँ प्रसिद् भेल छल । हस्तिनापुरक महाराज बिचित्रबिर्यक तिन पुत्र सभ ध्रतरास्त्,पाण्डु आ बिदुर् छल । महाराज बिचित्रबिर्य शासन करला पछा अपन सब पुत्र सभके हस्तिनापुरमे बराबर बाटैल कहै बडका पुत्र ध्रतरास्त्के राजा बना अपना धाममे गेल । महाराज बिचित्रबिर्यक जेठका पुत्र ध्रतरास्त्क दुनु आँख आन्धा छल । महाराज बिचित्रबिर्यका माझला पुत्र पाण्डुक बिवाह कुन्ति आ मादरी सँग भेल छल । पाण्डु शारिरीक रूपमे आशक्त भेल कारण धर्मराजसँ युधिष्ठिर, पवनसँ भिम, इन्दरा सँ ार्जुन आ ाश्विनीकुमारसँ नकुल आ सहदेव जन्मेल छल ।पाण्डवसभक पिताक नाम पाण्डु छल । ओ प्रतपी यदुवंशी राजा छल ! पाण्डुक दुई पत्निसभ छल - कुन्ती तथा माद्री। युधिष्ठिर, भीम तथा अर्जुनक माता कुन्ती छलिन आ नकुल एवं सहदेव माद्रीक पुत्र छल ।एक बेर राजा पाण्डु अपन दुनु पत्निसभ - कुन्ती तथा माद्री - संग शिकार करिक लेल जंगल गेल छल ।


text:
27
राज्यपाल पिलातुसक जिम्मा मे यीशु
(मरकुस 15:1; लूका 23:1-2; यूहन्ना 18:28-32)
1 प्रात भेने भोरे-भोर सभ मुख्यपुरोहित आ समाजक बूढ़-प्रतिष्ठित लोक सभ आपस मे विचार-विमर्श कऽ एहि बातक निश्चय कयलनि जे यीशु केँ मारि देल जाय। 2 ओ सभ यीशु केँ बान्हि कऽ लऽ गेलाह आ राज्यपाल पिलातुसक जिम्मा मे लगा देलथिन।
यहूदा इस्करियोतीक अफसोच
3 यहूदा इस्करियोती जे यीशु केँ पकड़बौने छल, से जखन देखलक जे यीशु केँ मृत्युदण्डक आज्ञा देल गेलनि, तखन ओ बहुत पछतायल। ओ मुख्यपुरोहित आ बूढ़-प्रतिष्ठित सभ लग चानीक तीस सिक्का लऽ कऽ गेल आ हुनका सभ केँ कहलकनि, 4 “हम निर्दोष व्यक्ति केँ मृत्युदण्डक लेल पकड़बा कऽ पाप कयलहुँ अछि।”
ओ सभ उत्तर देलथिन, “ई बात तोँ जानह, एहि सँ हमरा सभ केँ कोनो मतलब नहि अछि।”
5 एहि पर ओ चानीक सिक्का सभ मन्दिर मे फेकि कऽ चल गेल आ अपना केँ फँसरी लगा लेलक।
6 मुख्यपुरोहित सभ ओ चानीक सिक्का उठा कऽ बजलाह, “एकरा मन्दिरक खजाना मे राखब उचित नहि होयत, किएक तँ ई खूनक मूल्य अछि।” 7 ओ सभ आपस मे एहि बातक विचार-विमर्श कऽ परदेशी लोक सभक लास केँ गाड़बाक लेल ओहि पाइ सँ कुम्हारक एकटा खेत किनि लेलनि। 8 एहि कारण सँ आइओ धरि ओ खेत “खूनक खेत” कहबैत अछि। 9 एहि तरहेँ परमेश्वरक प्रवक्ता यर्मियाहक ई वचन पूर्ण भेल जे,
“ओ सभ तीस चानीक सिक्का लेलक; ई ओ मूल्य छल, जे इस्राएली लोक सभ हुनकर दाम लगौने छल।
10
जेना प्रभु सँ हमरा आज्ञा भेटल छल, तेना ओहि पाइ सँ कुम्हारक खेत किनल गेल।”*
राज्यपाल द्वारा जाँच आ फैसला—निर्दोष मुदा मृत्युदण्ड
(मरकुस 15:2-15; लूका 23:3-5, 13-25; यूहन्ना 18:33-40; 19:1-16)
11 एम्हर यीशु राज्यपाल पिलातुसक सम्मुख ठाढ़ छलाह। राज्यपाल हुनका सँ पुछलथिन, “की अहाँ यहूदी सभक राजा छी?” यीशु हुनका उत्तर देलथिन, “अहाँ अपने कहि रहल छी।” 12 मुदा मुख्यपुरोहित आ बूढ़-प्रतिष्ठित लोक सभ जे कोनो दोष यीशु पर लगौलथिन तकर ओ कोनो उत्तर नहि देलथिन। 13 एहि पर पिलातुस कहलथिन, “की अहाँ नहि सुनि रहल छी जे ई सभ अहाँ पर कतेक आरोप लगा रहल छथि?” 14 मुदा यीशु एको बातक कोनो उत्तर नहि देलथिन। ई बात देखि राज्यपाल केँ बहुत आश्चर्य लगलनि।
15 प्रत्येक साल फसह-पाबनिक अवसर पर राज्यपाल जनताक इच्छाक अनुसार एक कैदी केँ छोड़ि दैत छलाह। 16 ओहि समय मे बरब्बा नामक एक नामी अपराधी जहल मे बन्द छल। 17 भीड़ केँ जमा भेला पर राज्यपाल पिलातुस ओकरा सभ केँ पुछलथिन, “अहाँ सभ की चाहैत छी? अहाँ सभक लेल हम ककरा छोड़ि दिअ? बरब्बा केँ वा यीशु केँ, जे मसीह कहबैत अछि?” 18 पिलातुस ई बात जानि गेल छलाह जे धर्मगुरु सभ यीशु केँ ईर्ष्याक कारणेँ पकड़बौने छथि। 19 पिलातुस न्यायासन पर बैसले छलाह कि हुनकर स्त्री कहा पठौलथिन जे, “ओहि निर्दोष मनुष्य केँ किछु नहि करिऔक! किएक तँ हम आइ राति सपना मे हुनका कारणेँ बहुत दुःख सहलहुँ अछि।”
20 मुदा मुख्यपुरोहित सभ आ बूढ़-प्रतिष्ठित लोक सभ जमा भेल लोक सभ केँ सिखा देने छलाह जे, “तोँ सभ बरब्बा केँ छोड़ि देबाक लेल आ यीशुक मृत्युदण्डक माँग करिहह।” 21 राज्यपाल ओकरा सभ केँ पुछलथिन, “अहाँ सभ की चाहैत छी? एहि दूनू मे सँ अहाँ सभक लेल हम ककरा छोड़ि दिअ?” ओ सभ बाजल, “बरब्बा केँ।” 22 पिलातुस कहलथिन, “तखन फेर एहि यीशु केँ, जे मसीह कहबैत अछि तकरा हम की करू?” सभ कहऽ लागल, “ओकरा क्रूस पर चढ़ाउ!” 23 ओ पुछलथिन, “किएक? ई कोन अपराध कयने अछि?” एहि पर लोकक भीड़ आरो जोर-जोर सँ चिचियाय लागल, “ओकरा क्रूस पर चढ़ाउ!”
24 जखन पिलातुस देखलनि जे यीशु केँ बचयबाक हुनकर प्रयत्न सफल नहि भऽ रहल अछि, बल्कि एहि सँ उपद्रव बढ़ि रहल अछि, तखन ओ हाथ मे पानि लऽ कऽ लोक सभक सामने अपन हाथ धोइत कहलथिन, “एहि मनुष्यक खूनक दोषी हम नहि छी। अहीं सभ एहि बात केँ जानू!” 25 भीड़क लोक हुनका उत्तर देलकनि, “एकर खूनक दोष हमरा सभ पर आ हमर सभक सन्तान सभ पर होअय!”
26 तकरबाद पिलातुस ओकरा सभक इच्छाक अनुसार बरब्बा केँ छोड़ि देलथिन आ यीशु केँ कोड़ा सँ पिटबा कऽ क्रूस पर चढ़यबाक लेल सैनिक सभक जिम्मा लगा देलथिन।
सैनिक सभ द्वारा यीशुक अपमान
(मरकुस 15:16-20; यूहन्ना 19:2-3)
27 राज्यपालक सैनिक सभ यीशु केँ राजभवन मे लऽ गेलनि आ अपन पूरा सैनिक-दल केँ हुनका चारू कात जमा कऽ लेलक। 28 ओ सभ यीशु जे वस्त्र पहिरने छलाह तकरा निकलबा कऽ लाल रंगक राजसी वस्त्र पहिरा देलकनि। 29 काँटक मुकुट बना हुनका मूड़ी पर रखलकनि आ हुनका दहिना हाथ मे एक छड़ी पकड़ा देलकनि। तकरबाद हुनका सामने ठेहुनिया दऽ कऽ हुनकर मजाक उड़बैत कहऽ लगलनि, “यहूदी सभक राजा, प्रणाम!” 30 ओ सभ हुनका पर थूक फेकलकनि आ हुनका हाथ सँ छड़ी लऽ कऽ बेर-बेर मूड़ी पर मारलकनि। 31 ओ सभ एहि तरहेँ यीशुक मजाक उड़ौलाक बाद हुनका देह पर सँ लाल रंग वला वस्त्र निकालि लेलकनि आ हुनकर अपन कपड़ा फेर पहिरा देलकनि। तकरबाद ओ सभ हुनका क्रूस पर लटकयबाक लेल लऽ गेलनि।
क्रूस
(मरकुस 15:21-32; लूका 23:26-43; यूहन्ना 19:17-27)
32 शहर सँ बाहर लऽ जाइत काल सैनिक सभ केँ सिमोन नामक एक आदमी जे कुरेन नगरक रहऽ वला छल, से भेटलैक। ओकरा सैनिक सभ जबरदस्ती पकड़ि कऽ यीशुक क्रूस उठा कऽ लऽ चलबाक लेल कहलकैक।
33
यीशु केँ लऽ कऽ ओ सभ गुलगुता, अर्थात् “खप्पड़ वला स्थान” पर पहुँचल। 34
ओहिठाम ओ सभ यीशु केँ तीत दवाइ मिलाओल दारू पिबाक लेल देलकनि, मुदा ओ ओकरा चिखि कऽ नहि पिलनि। 35
सैनिक सभ हुनका हाथ-पयर मे काँटी ठोकि कऽ क्रूस पर टाँगि देलकनि। हुनकर वस्त्र पर चिट्ठा खसा कऽ अपना मे बाँटि लेलक,† 36
तखन ओतऽ बैसि कऽ पहरा देबऽ लागल। 37
ओ सभ एक दोष-पत्र हुनका मूड़ीक उपर क्रूस पर टाँगि देलक जाहि पर लिखल छलैक जे, “ई यीशु अछि, यहूदी सभक राजा”। 38
यीशुक संगे दूटा डाकू सेहो क्रूस पर चढ़ाओल गेल, एकटा हुनकर दहिना कात और दोसर बामा कात।
39 ओहि बाटे आबऽ-जाय वला लोक सभ मूड़ी डोला-डोला कऽ हुनकर निन्दा कऽ रहल छल। 40 ओ सभ कहैत छल, “रे मन्दिर केँ तोड़ऽ वला और तीन दिन मे ओकरा बनाबऽ वला! तोँ जँ परमेश्वरक पुत्र छेँ तँ अपना केँ बचा आ एहि क्रूस पर सँ उतरि आ।”
41 तहिना मुख्यपुरोहित लोकनि, धर्मशिक्षक सभ आ बूढ़-प्रतिष्ठित लोक सभ सेहो हुनकर मजाक उड़बैत कहलनि, 42 “ई आन लोक सभ केँ बचबैत रहल मुदा अपना केँ नहि बचा सकैत अछि। ई जँ इस्राएलक राजा अछि तँ एखन क्रूस पर सँ उतरि आबओ, तखन हमहूँ सभ एकरा पर विश्वास करबैक। 43 ई आदमी परमेश्वर पर भरोसा रखैत छल। जँ एकरा सँ परमेश्वर प्रसन्न छथिन तँ एखन बचबथुन। ई तँ अपना केँ परमेश्वरक पुत्र कहैत छल।”
44 एहि तरहेँ ओ डाकू सभ सेहो, जकरा यीशुक संग क्रूस पर चढ़ाओल गेल छलैक, यीशुक निन्दा कऽ रहल छल।
यीशुक मृत्यु
(मरकुस 15:33-41; लूका 23:44-49; यूहन्ना 19:28-30)
45
ओहि दिन बारह बजे सँ तीन बजे तक सम्पूर्ण देश अन्हार-कुप्प भऽ गेल। 46
करीब तीन बजे मे यीशु बहुत जोर सँ बजलाह जे, “एली, एली, लामा सबक्तनी”, जकर अर्थ ई अछि, “हे हमर परमेश्वर, हे हमर परमेश्वर, हमरा अहाँ किएक छोड़ि देलहुँ?”‡ 47
ई सुनि ओतऽ ठाढ़ लोक सभ मे सँ किछु लोक बाजल, “ई आदमी एलियाह केँ बजा रहल अछि।” 48
ओकरा सभ मे सँ एक गोटे तुरत दौड़ि कऽ गेल आ रूइ जकाँ एकटा एहन चीज जे पानि सोखैत अछि से लऽ कऽ तिताह दारू मे डुबा लेलक, तखन ओकरा लाठीक हूर पर अटका कऽ हुनका पिबाक लेल देलकनि। 49
मुदा दोसर लोक सभ ओकरा कहलकैक, “थम्हह, पहिने देखी जे एलियाह एकरा बचयबाक लेल अबैत छथि कि नहि।”
50
तकरबाद यीशु फेर जोर सँ आवाज दऽ कऽ अपन प्राण त्यागि देलनि। 51
ओही क्षण मन्दिर मे जे परदा छलैक से ऊपर सँ नीचाँ तक चिरा कऽ दू भाग मे फाटि गेल। पृथ्वी डोलऽ लागल। चट्टान सभ फाटि गेल। 52
कबरक मुँह खुजि गेल आ परमेश्वरक बहुतो भक्त सभक लास फेर जिआओल गेल। 53
ओ सभ कबर सँ बहरा कऽ यीशु केँ जीबि उठलाक बाद “पवित्र नगर”§
मे जा कऽ बहुतो लोक सभ केँ देखाइ देलनि।
54 रोमी कप्तान आ हुनका संग यीशु पर पहरा देबऽ वला सैनिक सभ, भूकम्प आ एहि घटना सभ केँ देखि बहुत डेरा गेल, और बाजि उठल, “सत्ये ई परमेश्वरक पुत्र छलाह!”
55 बहुतो स्त्रीगण सभ सेहो ओतऽ छलीह, जे सभ दूरे सँ ई बात सभ देखि रहल छलीह। ओ सभ गलील प्रदेश सँ यीशुक संग हुनकर सेवा-टहल करैत आयल छलीह। 56 हुनका सभ मे मरियम मग्दलीनी, याकूब आ यूसुफक माय मरियम, और जबदीक स्त्री, अर्थात् याकूब आ यूहन्नाक माय, छलीह।
कबर मे यीशुक लास
(मरकुस 15:42-47; लूका 23:50-56; यूहन्ना 19:38-42)
57 साँझ पड़ला पर अरिमतिया नगरक निवासी यूसुफ नामक एक धनिक व्यक्ति ओतऽ अयलाह। ओहो यीशुक शिष्य बनि गेल छलाह। 58 ओ राज्यपाल पिलातुसक ओतऽ जा कऽ यीशुक लास मँगलथिन। पिलातुस आदेश देलनि जे लास यूसुफ केँ दऽ देल जानि। 59 यूसुफ हुनकर लास लऽ गेलाह आ साफ मलमलक कपड़ा मे ओकरा लपेटि कऽ 60 अपन नव कबर मे रखलनि जे ओ एक चट्टान मे कटबा कऽ बनबौने छलाह। लास केँ रखलाक बाद ओ कबरक मुँह पर एक भारी पाथर गुड़का कऽ लगा देलनि आ चल गेलाह। 61 मरियम मग्दलीनी आ दोसर मरियम कबरक सामने बैसल छलीह।
कबर पर कड़ा पहरा
62
एहि घटनाक प्रात भेने, अर्थात् विश्राम-दिन मे*
, मुख्यपुरोहित लोकनि आ फरिसी सभ एक संग पिलातुसक ओतऽ जा कऽ हुनका कहलथिन, 63
“यौ सरकार! हमरा सभ केँ स्मरण अछि जे ओ ठग आदमी, जखन ओ जीबैत छल तखन कहने छल जे, ‘हम तीन दिनक बाद फेर जीबि उठब’। 64
तेँ अपने आज्ञा देल जाओ जे तीन दिन धरि ओहि कबर पर पहरा राखल जाय। नहि तँ कतौ एना नहि होअय जे ओकर चेला सभ ओकर लास चोरा कऽ लऽ जाय आ लोक सभ केँ कहऽ लागय जे, ओ मुइल सभ मे सँ जीबि उठलाह। तखन एहि बेरक ई धोखा वला बात पहिलुको धोखा सँ खराब होयत।”
65 पिलातुस हुनका सभ केँ कहलथिन, “अहाँ सभ सैनिक सभ लऽ जाउ आ जेहन सुरक्षा अहाँ सभ कबरक करऽ चाहैत होइ तेहन करू।”
66 तखन ओ सभ गेलाह आ कबरक मुँह पर बन्दक छाप लगा देलनि। सैनिक सभ केँ कबरक सुरक्षा करबाक लेल पहरा पर राखि देलथिन।


text:
सहरसा। 24 मार्च। शहर के मारूफगंज इलाका भलहि व्यवसायिक दृष्टिकोण सँ विकसित भ' गेल अछि मुदा एहि इलाका मे लोग सभक आवाजाही कम होयत अछि। इए कारण अछि की बदमाश सभ एहि इलाका के टारगेट बना रहल छथि। कैल्ह गुरुवार दिन लूट के असफल प्रयासक बाद गोलीबारी केर घटना सँ इलाका मे दहशत अछि। एहि इलाका मे अपराधी सभ पहिनो कैको लूटक घटना के अंजाम द' चुकल छथि।
किछु माह पहिने बंका बद्रर्स केर कर्मी सँ बाइक सवार बदमाश सभ टाका सँ भरल झोरा छीन लेना छल। बंका बद्रर्स केर कर्मी सेहो बैंक मे टाका जमा करे जायत छलथि। एहि घटनाक सीसीटीवी फुटेज सेहो पुलिसक हाथ लागल छल। मुदा एखन धरी बदमाश गिरफ्त मे नहि आयल छथि। कहल जे रहल अछि कि पुलिसक गश्ती एहि मार्ग मे बहुत कम होयत अछि। पुलिसक जीप महावीर चौक सँ चांदनी चौक होयत सीधा भारतीनगर दिस चल जायत अछि। एहि मार्ग पर कहियो काल पुलिसक जीप घुमैत अछि। जाहि कारण आपराधिक घटना भ' रहल अछि। उल्लेखनीय अछि कि एहि मार्ग पर डेल कम्प्यूटर शोरूम मे सेहो चोरी भ' चुकल अछि।
कैल्ह केर घटना सीसीटीवी कैमरा मे कैद भ' गेल अछि। जाहिमे बाइक सवार बदमाश एक बैंककर्मी सँ टाका भरल बैग छिनबाक कोशिश करैत देखार द' रहल छथि। बैग छिनबा मे असफल भेला पर बदमाश सभ चारि दफा गोली जाहि मे एक गोली कर्मी के लागल। जख कि टाका सँ भरल बैग कर्मी के बगल मे पड़ल छल जाहि के बदमाश सभ नहि ल' गेलनि। एसडीपीओ सुबोध कुमार विश्वास कहलनि कि नीरज के गोली लगलाक बाद एक आन कर्मी मनोज हुनका कवर करबाक कोशिश केलनि। टाका सँ भरल बैग ओतहि छल मुदा अपराधी गोली माएर भागी गेला जाहि कारण एहि मामला केर गहराई सँ जांच कायल जे रहल अछि। अपराधी सभक पहचान जल्दे करी पहकार्रवाई काएल जायत।


text:
कथा पंचतंत्र सँ
अनुवादः प्रियशील नारायण चौधरी (संपादनः प्रवीण नारायण चौधरी)
मूर्ख मित्र खराब
एकटा राजा बड़ा मोन सँ एकटा बानर पोसलथि। राजा आ बानर मे बहुत प्रेम छल। ओ बानर सेहो राजाक सच्चा सेवक रहय। जे राजा केँ बहुतो काज अपने-आप कय दैत छल। एक दिन दुपहर मे राजा सुतल छलखिन। राजा केँ गर्मी सँ बचेबाक लेल बानर पंखा डोला रहल छल। एकटा माछी बेर-बेर राजाक छाती पर आबिकय बैसि जाइत छलैक। और, बानर पंखा सँ ओहि माछी केँ हरेक बेर उड़ा दैत छलैक। माछी उड़ि जाइत छल आर फेर ओतहि आबिकय बैसि जाइत छल। जखन कतेको बेर एहिना केलक तहन बानर केँ माछी पर बहुत तामस एलैक। तहन ओ देवाल पर टांगल तलवार उतारिकय राजाक छाती पर बैसल माछी पर भरपूर ताकत सँ तलवार चला देलक। माछी त उड़ि गेल लेकिन राजाक शरीर दू टुकड़ी भऽ गेलैक। तेँ कहल गेल छैक जे मूर्ख मित्र खराब, विद्वान् शत्रु नीक। आब विद्वान् शत्रुक कथा सुनू।
विद्वान् शत्रु नीक
एकटा शहर मे एकटा बड़ा विद्वान् पंडित रहैत छलाह। मुदा परिस्थितिवश ओ चोरी आर ठगी आदि जेहेन कर्म कय केँ जीवनयापन करय लेल विवश भऽ गेलाह।
एक दिन ओ दूर देश सँ आयल चारि ब्राह्मण पुत्र केँ किछु कीमती वस्तु सब बेचैत देखलखिन, ई देखि हुनकर मोन मे लालच आबि गेलनि। ओ सोचय लगलाह जे हिनका सब केँ केना ठकल जाय? कनीकाल बाद ओ किछु उपाय सोचिकय हुनका सब लग जाकय बड़का-बड़का श्लोक सभक उच्चारण करय लगलाह। हुनकर एहि तरहें श्लोक पढैत देखि ओ ब्राह्मण पुत्र लोकनि काफी प्रभावित भेलाह। ओ सब जखन हुनकर नाम, गाम तथा काम आदिक बारे जिज्ञासा कयलनि तऽ पता लगलनि जे ब्राह्मण पंडित जीविकाक खोजी मे छथि। एहेन विद्वान् केँ ओ लोकनि अपन सहयोगी सेवक बनाकय अपनहि पास राखि लेलाह।
कियो ठीके कहने छथि – अत्यन्त लजालू नारी कुल्टा (कुटिल) होइछ, खारा (नमकीन) पानि ठंढा होइछ, आर, मीठ बात करयवला पुरुष धूर्त होइछ। ओ चारू ब्राह्मण पुत्र लोकनि अपन कीमती समान सब बेचिकय बहुत रास धन एकत्र कय लेलनि आर आगू चलि देलाह। ब्राह्मण सेवक सोचलाह जे कियैक न हम एहि चारू केँ रस्ते मे जहर दय केँ मारि दी आर सबटा धन लय केँ चलैत बनी। एहि तरहें हम धनिक बनि जायब आर रोज-रोज केर ई ठगी धंधा सेहो नहि करय पड़त। ओ पाँचो ब्राह्मण चलैत-चलैत एकटा गामक पास सँ गुजरला तऽ ओहि ठामक जंगल केर डाकू हुनका सब केँ घेर लेलकनि।
ओ डाकू सब एहि पाँचो ब्राह्मणक संग मे रहल चीज-वस्तु-नगद सब तकलक, मुदा आश्चर्यक बात ई भेलैक जे हुनका सभक संग मे सँ किछुओ नहि भेटलैक। तखन डाकू कहलकैक, “देखू ब्राह्मण लोकनि! धन तऽ अहाँ सभक पास जरूर अछि, तेँ अहाँ सब अपने सँ ओहि धन केँ निकालिकय दय दिअ। नहि तँ हम अहाँ सभक शरीरक चमड़ियो तक उघारिकय ओहि मे सँ पर्यन्त धन निकालि लेब।”
डाकू सभक ई बात सुनिकय ठक ब्राह्मण सोचलथि जे “हम तऽ हिनका सभक सेवक छी और पापियो छी, बूढ सेहो भऽ गेल छी। जखन कि ई चारू एखन नवयुवक छथि। ई डाकू हिनका सब केँ निश्चिते मारि देत आर हमरो नहि छोड़त, तखन कियैक नहि एहि ब्राह्मण पुत्र लोकनिक रक्षाक लेल अपन बलि दय दी? एहि सँ हमर पाप सेहो धुआ जायत। मृत्यु तऽ मनुष्य केँ कहियो न कहियो एब्बे करत।”
ई सोचिकय ओ डाकू सब सँ कहला, “भाइ लोकनि! जँ अहाँ सब केँ यैह विश्वास अछि जे हमरा सभक पास मे धन अछि तऽ सब सँ पहिने हमर शरीर केँ विदीर्ण कय केँ ओ धन निकालि लिअ। जँ अहाँ सब केँ हमर शरीर सँ धन भेटि गेल त बुझि जायब जे एहि चारू गोटे केर शरीर मे सेहो धन होयत, नहि तँ हिनका सब केँ मारबाक कोनो लाभ नहि भेटत। तखन अहाँ केँ हिनका सब केँ मुक्त कय देबय पड़त।”
ओहि ब्राह्मणक एतेक बात सुनिते ओ डाकू सब ओकर शरीर केँ काटि देलक आर चमड़ी सेहो उघारि देलक। मुदा ओकरा पास धन रहबे नहि करैक त निकलितैक कतय सँ? जखन ओकरा पास सँ धन नहि भेटलैक त डाकू ओहि चारू ब्राह्मण केँ छोड़ि देलक।
तेँ कहल गेल अछि जे विद्वान् शत्रु नीक होइत छैक।


text:
प्रभाकर झा
कोलकाता । हालहि मे 75 साल पूरा केनिहार कोलकाता क पहचान बनल हावड़ा ब्रिज यानी रवींद्र सेतु पर सब दिन पैदल चलनिहार लाखों यात्री क लेल एकटा शेड बनायल जायत।
एहि पुलक मरम्मत आ रखरखावक जिम्मा संभारनिहार कोलकाता पोर्ट ट्रस्ट एहि पुल लेल आओर कई टा योजना तैयार केने अछि। पोर्ट ट्रस्टक अध्यक्ष विनीत कुमार कहै छैथ जे एकरा लेल पेशेवर वास्तुविदक सहायता लेल जायत जाहि स ब्रिज के खूबसूरती ओहिना बनल रहे।
उल्लेखनीय अछि जे तीन-चौथाई सदी स कोलकाता के पहचान बनल हावड़ा ब्रिज यानी रवींद्र सेतु अपन ऐ पैघ सफर के ल क कै टा ऐतिहासिक घटनाक के मूक गवाह रहल अछि। साल 1936 में एकर निर्माण कार्य शुरू भेल छल और 1942 में ई पूरा भ गेल। 3 फरवरी, 1943 क इ जनता के लेल खोल देल गेल। 2018 मे एकर 75 साल पूरा भ गेल। इ जतय द्वितीय विश्वयुद्धक समय भारी बमबारी झेलक, ओहि ठाम स्वाधीनता आंदोलन, देशक आजादी और बंगालक भयावह अकाल सेहो देखलक।
दिलचस्प बात इ अछि जे कि पूरा दुनिया में मशहूर और सैलानि सभ हक आकर्षणक केंद्र रहल अहि पुल के औपचारिक उद्घाटन तक नै भेल छल।
एकर वजह इहो छल जे तखन द्वितीय विश्व युद्ध पूरा शबाब पर छल। दिसंबर, 1942 में जापानक एकटा बम इ ब्रिज स कुछ दूरी पर खसल छल।
अहि स इ तय भेल जे ऐकर उद्घाटन के मौका पर कोनो धूमधाम नै हेतै। फरवरी, 1943 में पुल के ट्रैफिक लेल खोल देल गेल।
इ ऐतिहासिक ब्रिज देशी-विदेशी सैलानि सब के अलावा सत्यजीत रे स ल कए रिचर्ड एटनबरो और मणिरत्नम जेहन फिल्मकार सब के सेहो लोभाबैत रहल अछि। ऐतय अनगिनत फिल्मक शूटिंग भ चुकल अछि। वर्ष 1965 में कविगुरु रबींद्र नाथक नाम पर एकर नाम रवींद्र सेतु राखल गेल।
प्राप्त दस्तावेजक अनुसार कोलकाता और हावड़ा क बीच हुगली नदी पर पहिने कोनो ब्रिज नै छलै नदी पार करबा के लेल नाव टा एकमात्र जरिया छल।
बंगाल सरकार के ओर स वर्ष 1871 में हावड़ा ब्रिजक अधिनियम पारित होय कए बाद वर्ष 1874 में सर ब्रेडफोर्ड लेसली
नदी पर पीपा के पुलक निर्माण करेलक। साल 1874 में 22 लाख रुपया के लागत स नदी पर पीपा के एकटा पुल बनायल गेल जेकर लंबाई 1528 फीट और चौड़ाई 62 फीट छल। फेर 1906 में हावड़ा टीशन बनै के बाद धीरे-धीरे ट्रैफिकक और लोगक आवाजाही बढ़अ लागल, मुदा तखन तक पहिल विश्वयुद्ध शुरू भ चुकल छल अहि वजह स काज शुरू नै भेल। साल 1922 में न्यू हावड़ा ब्रिज कमीशनक गठन केल गेल कुछ साल बाद एकरा लेल निविदाएं आमंत्रित केल गेल। तखन जर्मनी क एकटा फार्म सबस कम दरक निविदा जमा केने छल, लेकिन तहन जर्मनी और ग्रेट ब्रिटेन कए आपस में संबंधों मे भारी तनाव रहै के वजह स जर्मनक फार्म कए ठेका नै देल गेल। बाद मे वेह काज ब्रेथवेट, बर्न एंड जोसेप कंस्ट्रक्शन कंपनी कए सौंपल गेल। एकरा लेल ब्रिज निर्माण अधिनियम में संशोधन कैल गेल।
एहि कैंटरलीवर ब्रिज कए बनाब में 26 हजार 500 टन स्टील के इस्तेमाल कैल गेल अछि जाहि में स 23 हजार पांच सौ टन स्टीलक सप्लाई टाटा स्टील केने अछि। तैयार होय कए बाद इ दुनिया मे अपन तरहक तेसर सबस लंबा ब्रिज छल पूरा ब्रिज महज नदी के दुनू किनार पर बनल 280 फीट ऊंच दू टा पाया पर टिकल अछि। इ दूनू पाया क बीचक दूरी डेढ़ हजार फीट अछि नदी के बीच में कोनो पाया नै अछि। एकर खासियत इ अछि कि एकर निर्माण में स्टील प्लेट कए जोड़बा लेल नट-बोल्ट क बजाय धातु स बनल कांटी यानी रिवेट्स क इस्तेमाल कैल गेल अछि।
अखन अहि स रोजाना लगभग सवा लाख वाहन और पांच लाख स ज्यादा पैदल यात्री गुजरैत छैथ। ब्रिज बनै के बाद अहि पर पहिल बेर एकटा ट्राम गुजरैत छल। मुदा वर्ष 1993 स ट्रैफिक काफी बढि़ जेबा के बाद ब्रिज पर ट्राम की आवाजाही बंद क देल गेल। 75 साल पूरा होय पर एकटा कॉफी टेबल बुक सेहो प्रकाशित केल गेल। अहि में ब्रिज क जन्म स ल कए अखन तक के सफर कए तस्वीर क जरिए स उकेरल गेल अछि। यह ब्रिज बीते खासकर डेढ़ दशक क दौरान के टा हादस और तकनीकी समस्या सब कए शिकार भेल अछि
साल 2005 में एमवी मणि नामक एकटा मालवाहक जहाज क मस्तूल एकर ढांचे मे फंसि गेल छल। अहि स ढांचे के काफी नुकसान पहुंचल छल। ओ नुकसानक मरम्मत के लेल कोलकाता पोर्ट ट्रस्ट इ ब्रिज कए निर्माण क दौरान सलाहकार रहल इंग्लैंड के रेंडल, पाल्मर एंड ट्रिटान लिमिटेड स सेहो सहायता लेने छलैथ।
पोर्ट ट्रस्ट कए वर्ष 2011 क दौरान एकटा अजीब समस्या स जूझअ पड़ल छल, तखन एकटा अध्ययन स इ बात सामने आयल कि तंबाकू थूकै के वजह स ब्रिज के पायों के मोटाई कम भ रहल अछि। तखन स्टील के पाया के नीचा फाइबर ग्लास स ढंकै पर लगभग 20 लाख रुपये खर्च भेल ।
पोर्ट ट्रस्टक अध्यक्ष विनीत कुमार कहै छथि जे सामान्य तौर पर ऐहन ढांचे के जीवन सौ से डेढ़ सौ साल तक होबा चाहि, मुदा बीतल 75 वर्षों क दौरान अहि स गुजरअ वाला ट्रैफिक केय गुना बढ़ गेल अछि। अहि स एकर नियमित जांच जरूरी अछि।


text:
धनगढी,२० फागुन ।
कैलालीक धनगढी उपमहानगर पालिका वडा नं। १९ स्थित खेदा कटानके दखिन मोहना नदियाको पार छोटोसो रानाथारू गाउँ हए । हुन कि बस्ति अभय फिर अचेत आवस्थामे हए ।
निदयाके पार नेपाल कि सिमानाके किनारे सुन्दर बस्ति हए । रानाथारू बस्ति पहिले पानीके ढिंगै या तालके किनारेमे बैठत रहए । रानाथारू समुदायमे गाइया ,भैसीया बहुत पालत रहएँ तहिक मारे बस्तु भाउके चरानके ताँहि नदिया किनारे बस्ति बनाएके बैठात रहए ।
जहे क्रममे हिनपर बस्ति बैठि हए । पहिले जा ठाउँमे सिसौँको जंगल रहए तहिक मारे जा गाउको नाम सिसौडारी गाउ रहए पर पच्छु जा से लग्गा भग्गा किहके जानन लागे । हिनपर कैलाली जिल्ला औ कञ्चनपुर जिल्लाके बिभिन्न ठाउसे अाइके बैठेहए ।
भइयाँघाट , जुगेडा ,देवहरिया,अमरैया लगायत गाउके व्यक्ति करीब २४ रानाथारू परिवार बैठत हए । हिनपर बैठनबाले व्यक्ति कमैया अाै टहलुवा रहए दुसरेक घरमे काम करत रहए पर जब कमैया मुक्ति भइ तओ बे उतनो मतलब नाकरी तहिक मारे बे सरकारसे पानबालाे सुबिधा नपाइ ।
तओ बे सिमानके किनारेमे थोरी ठाउ देखि हुनपर बैठके खेतिपाती करन लागे ।उनकि कहाइ हए हम अपन नेपाल देशकि भुमिके रक्षा रकत हएँ पर हमके हमर देश सौताको व्यवहार करत हए । आनजान ताँहि डगरको व्यवस्था नाहए ,शिक्षा ,स्वास्थ्यसे लइके कोइचिजको व्यवस्था नाहए।
वडा कार्यालय उनके बसाइ सराइ तक ना देतहए कहिके बतात हए । अभय सरकार सुकुम्बासी समस्या समाधान आयोग स्थापना करीहए उनके चिन्ता हए कि अबखिर जग्गा मिलैगो कि ना कहिके दुबिधामे हए । बाँकि भिडियो मे भिडियो देखन ताँहि तरे क्लिक करियो……
भिडियाे देखके अपन प्रतिक्रिय देनके ताँहि कमेन्टबक्समे लिखन जिन भुलियाे ।


text:
मुम्बई : रविदिन, 06 मार्चकेँ सुच्चा मैथिल द्वारा महाराष्ट्रके उपनगर नालासोपारामे खूब हर्षोल्लास संग होली मिलन समारोह मनाओल गेल। अहि आयोजनमे संस्थाक बहुतरास सदस्यकेँ भागीदारी सराहनीय छल। कार्यक्रममे अरुण ठाकुर, विक्की, परमानंद शर्मा सेहो उपस्थित छलाह। समारोहकेँ शुरुआत गोसाउनिक गीत 'जय -जय भैरवी' मैथिली गीतसँ कएल गेल। सभ सदस्य एक-दोसराके रंग-अबीर लगाकय गर्दैनमे-गर्दैन मिलेलाह जे एकटा अथाह प्रेम आ भाईचाराक भान करौलक। मैथिली गीतक होली प्रासंगिक जोगीरा संगमे ढ़ोलक, झाइल आ हारमोनियमक सेहो व्यवस्था छल जाहिसँ समारोहक माहौल आरओ आनंदमयी बनि गेल।
समारोहकेँ सफलताक हेतु संस्थाक राष्ट्रीय अध्यक्ष रामनरेश शर्मा, सचिव मदन शर्मा, सुधीर ठाकुर, मिथिलेश शर्मा, अशोक साहू, दिगम्बर शर्मा, नरेश गौरव मंडल, दीपक शर्मा, रूपेश मंडल, अरुण ठाकुर, तेजू शर्मा, परमानंद शर्मा, विक्की आ विकाश समेत आरओ बहुतरास सदस्य लोकनिक उपस्थिति छलनि।
उल्लेखनीय अछि जे संस्था होली मिलन समारोहकेँ केर उपलक्ष्यमे निःशुल्क शिक्षाक वास्ते 'संस्कारशाला' केर शुरुआत सेहो कएलक अछि। ई संस्कारशाला केर शुरुआत मिथिलाकेँ गाम बंड्यूहलीमे कएल गेल अछि। ई स्थान दरभंगा जिलाके बहेड़ी प्रखण्डमे बंड्यूहली गाम केर पछवारी टोलामे पड़ैत अछि।
विदित हो जे अहि संस्थाक समाजमे शिक्षा आ समानता लेल प्रयाश कएल जेबाक उद्देश्य सर्वविदित छैक आ ताहि वास्ते मिथिलामे बच्चा सभकेर मैथिली भाषासँ जुड़ल जानकारी दिएबाक हेतु 'संस्कारशाला' स्थापित कए सुच्चा मैथिल संस्था एकटा प्रशंसनीय डेग उठौलनि अछि। भविष्यमे नवपीढ़ीके धिया-पुतामे मिथिलाक ऐतिहासिक, भौगोलिक आ कला-संस्कृति आदि केर प्रति जिज्ञासा अथवा जानकारी हो ताहि वास्ते संस्थाक अहि सुन्नर पहल केर परिवर्तनीय सोच कहल जा सकैछ।
संस्थाक पदाधिकारी लोकनि जनतब देलनि अछि जे आबै बला समयमे संस्था संस्कारशाला केर गठन आनो जिलामे करबाक हेतु प्रतिबद्ध अछि जाहिमे मधुबनी, समस्तीपुर जिलाके सेहो केंद्रित कएल गेल छैक।
मिथिलामे नवगठित संस्कारशाला केर सुभारम्भ पूर्व प्रखंड प्रमुख विना देवी, संस्थाक राष्ट्रीय महासचिव अमलेश मंडल, बीस सूत्री अध्यक्ष कमलेश मंडल, शिक्षक दीपक शर्मा, पंकज मंडल, पंचायत समिति सदस्य पलटन चौपाल समेत आरओ गणमान्य व्यक्तित्वक उपस्थितिमे भेल।


text:
मैथिली ठाकुर क' आब टॉप-1 मे जगह बनेबाक जरुरत छैन्ह। हमरा लोकनि के आब मैथिली ठाकुर लेल हरेक शनिवार वा रविवार दिन मे सँ कुनु एक दिन जहिया हुनकर परफॉरमेंस होयत वोट करवाक अछि। आब कम वोट केर आधार पर हरेक शनिवार वा रविवार के एक - एक करि प्रतिभागी बाहर होयत। मैथिल दुलारी मैथिली ठाकुर वोट के कारण कही पाछा नहि होईथ। ताहिलेल सभकियो हुनका फाइनल राउंड तक वोट करि।
कैल्ह 18 मार्च शनिवार रात्रिमे 9 बजे सँ कलर्स टीवी पर प्रसारित सिंगिंग रियालटी शो ‘राईजिंग स्टार’ मे मिथिलाक बेटी मैथिली ठाकुर कए अप्पन वोट दी ताकि मैथिली बने राइजिंग स्टार चैंपियन आओर मिथिलांचलक नाम चहुओर रौशन हुअ। आब 'राइजिंग स्टार' के मुकाबला टॉप-1 मे जगह बनेबाक लेल होयत, आओर अपनेक एक वोट बुच्ची मैथिली क' स्टार सँ सुपर स्टार बना सकैत अछि। मैथिली ठाकुर के एक बेर फेर अपने सभक आशीर्वादक जरुरत छैन्ह ताहिलेल सभकियो हुनका लेल बेसी सँ बेसी वोट करि।
वोटिंग करबाक तरिका;
Step : 1
गूगल प्ले स्टोर से Colours Tv एंड्राइड एप्प इंस्टाल करि।
Step : 2
इंस्टाल केर प्रकिया पूरा करबाक बाद Rising Star शो के लिंक पर क्लिक करि।
Step : 3
Rising Star शो पर क्लिक करबाक बाद कलर्स एप्प के टर्म्स एंड कंडीशन ऑप्शन पर क्लीक करबाक बाद अपने अप्पन फेसबुक या ट्विटर आईडी से लिंक करि।
Step : 4
ऊपर के तीनो स्टेप पूरा करबाक बाद अपनेक मोबाइल मे इंस्टालेशन प्रकिया पूरा भ' जायत। ऐहिक बाद अपने आसानी से वोट क' सकैत छी।
नोट : वोटिंग जा धरी मैथिली ठाकुर के गीत चलत ताबे धरी कायल जे सकैछ।


text: पटना । बिहारक लापरवाह राजनीतिक पार्टी आ उग्र कार्यकर्ता क लेल इ नीक समाद नहि अछि, मुदा बिहार सरकार क देर स उठाउल गेल एकटा नीक निर्णय अछि। आंदोलन क बहाने रेलवे क संपत्ति फूंकबाक बिहार मे चलन बढि गेल अछि, मुदा आब तोड़फोड़ करैत पकड़ल गेलहु त बचबाक बाट कम अछि। राज्य सरकार तय केलक अछि जे रेल सम्पत्ति कए नुकसान पहुंचेबाक आरोपी क खिलाफ स्पीडी ट्रायल चलाकए सजा देल जाइत। मुख्य सचिव अनूप मुखर्जी क अध्यक्षता मे रेलवे सम्पत्ति आ रेल यात्री क सुरक्षा पर भेल बैठक मे इ फैसला लेल गेल अछि। बैठक मे पुलिस मुख्यालय क आला अधिकारी, आरपीएफ क अफसर आ डीआरएम शामिल छलथि। आंदोलन क दौरान आरपीएफ आ जीआरपी क बीच बेहतर समन्वय पर सेहो बैठक मे चर्चा भेल। स्पीडी ट्रायल क मामला मे इ तय भेल जे रेल पुलिस अपन स्तर स आंदोलन क दौरान रेलवे क संपत्ति कए नुकसान पहुंचा रहल लोक क वीडियोग्राफी कराउत। वीडियो फिल्म क इस्तेमाल स्पीडी ट्रायल क दौरान सबूत क रूप मे होएत। एहि बाबत रेल थाना मे तैनात पुलिस अधिकारी क जिम्मेवारी सुनिश्चित कैल जाएत। एकर अतिरिक्त आब नशाखुरानी गिरोह क अपराधी क सेहो स्पीडी ट्रायल होएत। जाहि रेल खंडों पर एहि तरह क घटना बेसह होइत अछि ओहि स संबंधित थानेदार कए एहि तरह क मामला क सूची प्राथमिकता क आधार पर स्पीडी ट्रायल क लेल मुख्यालय पठेबाक निर्देश देल गेल अछि।


text: नई दिल्ली। बिहार क सड़क आब विश्व बैंक कए मदद स चकमक होएत। विश्व बैंक स करीब 15 हजार करोड़ टका क कर्ज ल कए भारत सरकार जेहि 33 टा राजमार्ग कए सिंगल लेन स डबल लेन करै जा रहल अछि, ओहि मे सब स बेसी बिहार क सड़क शामिल अछि। सड़क आ परिवहन मंत्रालय जेहि 3770 किमी पैघ सड़क क चयन केलक अछि, ओहि मे जे सड़क सिंगल लेन क अछि ओकरा आब डबल लेन करबाक योजना अछि। विश्व बैंक क मदद से जेहि सड़क परियोजना पर काज शुरू भ रहल अछि, ओकर पड़ताल करबाक लेल विश्व बैंक क एकटा टीम जनवरी मे भारत क दौरा करत। ओकरा बाद कोनो प्रतिष्ठित कंपनी कए ठेका द देल जाएत।


text:
पुण्यतिथि पर विनम्र श्रद्धांजलि: अहाँ केँ कहैत रही ने नरेंद्र जे मैथिल जीवैत जी केकरो नहि छियैक ओ मुइलाक बाद इ अहाँक कोना भए जाएत!
मुदा अहाँ बात नै मानलहुँ। लोक ऊँचाई पर पहुँचैत अछि त ओ अपन गाम-घर के बिसरि जाएत छथि आर एकटा अहाँ जे जौं-जौं अपन जीवनक ऊँचाई पर पहुँचैत गेलौंहुँ तौं-तौं अप्पन गाम-घर आ समाज सँ जुड़ैत रहलौंहु। मुदा आइ अहाँ त ऊपर सँ सबटा देखिए रहल हेबै, अहाँक अप्पन मैथिल समाज कतेक मिस कए रहल छथि? जिनका वास्ते मुम्बई-दिल्लीआ गाम एक कए देने रही। जे अपनेक संग राति में फोटो खिचेबाक बाद सूर्यौदय होमो सँ पूर्वहि फ़ोटो पोस्ट कए दैत छलाह आइ वैय्ह स्वार्थी मैथिल भाई लोकनि अहाँके बिसरि गेलाह। खैर, अपने त सबटा देखिए रहल होएब…भलेहिं अहाँ हमरा सभके छोड़ि ऊपर चलि गेलहुँ मुदा हमरा विश्वास अछि अहाँक आत्मा त एखनो मातृभूमिए में विचरण कए रहल अछि। अपने त ओहो दृश्य देखने होएब जखन हमरलोकनिक बीच सँ चलि गेलहुँ आ मैथिल समाज कोना हैय्या-दैय्या करै छल, व्हाटऐप्स, फेसबुक पर आँखि सँ कोना गंगा-जमुना बहबै छलाह। किछु गोटे त फेसबुक पर लाइव आबि कए भोंकारि पारि कनलाह-खिजलाह। हुनका अपनेक गेलाक बड बेसि सदमा लगलैनि। ओ केसकट्टी सँ लए करिया ड्रेस धरि धारण कएलाह। म हुनका पांचटा काठी चढ़बै लेल फुरसैत नहि छलन्हि। किछु गोटे त अपनेक नाम सँ सम्मान समारोह करबाक सेहो घोषणा कएने छलाह। सबके सब फोकठि लोक निकलल।
14 मार्च 2018 हृदयाघात सँ मृत्यु
परिचय: नरेंद्र झा
अपन गामक भद्रकाली नाट्य परिषदक मंच पर छोट-छोट अभिनय केनिहार दिवंगत नरेंद्र झा अप्पन मेहनत आ लगन सँ टीवी सीरियल सँ बॉलीवड धरि पताका लहरौलानि। हिनक जन्म 2 सिंतबर 1964 केँ मिथिलाक मधुबनी जिला केर कोइलख गाममें भेल छलन्हि। हिनक पिता शुभनारायण झा कोइलख हाई स्कूल केर पूर्व प्रधानाध्यापक रहि चुकल छथि। हिनका गाममें कन्हैया सँ नाम सँ जानल जाए छन्हि।
गाममें प्रारंभिक शिक्षा प्राप्त कए ओ दिल्ली आबि गेलाह। जतय ओ JNU सँ इतिहासमे एमए कएलाक बाद सिविल सर्विस परीक्षा केर तैयारी लेल सोचतहि छलाह कि, एहि बीच हुनक रुचि अभिनय दिस होमय लगलन्हि। जेकर परिणाम भेल जे ओ 1992 में SRCC में एक्टिंग डिप्लोमा कोर्समें नामांकन कएलथि तकरा बाद बहुत रास विज्ञापनक में काज कएलाह। दिनों-दिनों हिनक सगरों चर्चा होमए लागल। एक दिन टीवी सीरियलक निर्देशक केर नजरि हिनका पर पड़लनि। तकर बाद सँ कतेको टीवी सीरियल में दमदार अभिनय केलाह जाहिमें, संविधान, हवन, बेगुसराय, शांति, एक घर बनाऊंगा, कैप्टन हाउस, जय हनुमान सहित अन्य बहुत रास शो एहिमें शामिल अछि। बॉलीवुड सिनेमा हैदर,मोहनजोदड़ो,रईस, घायल वन्स अगेन, माय फ़ादर इक़बाल में जबरदस्त अभिनय सँ बॉलीवुड में अपन छाप छोड़वा में कामयाब रहलाह।
(ये आलेख पत्रकार राहुल राय के निजी विचार पर आधारित है।)


text:
दरभंगा। 23 नवम्बर। आय आकाशवाणी दरभंगा म' राज्य स्तरीय कार्यक्रम समन्वय समिति केर बैसार आकाशवाणी पटना केँ कार्यक्रम प्रमुख डॉ. किशोर कुमार सिन्हा केर अध्यक्षता म' आयोजित भेल, जाहिमेँ आकाशवाणी पटना, दरभंगा, भागलपुर, पूर्णिया आर सासाराम केंद्र केर पदाधिकारी गण शामिल भेलाह। बैसार म' पछिला कार्यक्रम सभक समीक्षा आर अगामी प्रसारण केर रणनीति तय कायल गेल।
आकाशवाणी दरभंगा केँ केंद्राध्यक्ष डॉ. उमाशंकर झा आगंतुक अतिथि सभक स्वागत पुष्प गुच्छ द' केलन्हि। आकाशवाणी पूर्णिया केँ केंद्राध्यक्ष डॉ. प्रभात नारायण झा पूर्णिया केंद्र स्थापना केर रजत जयंती समारोह मनायब जेबाक जानकारी देलन्हि।
एहि बैसार म' भागलपुर केँ कार्यक्रम प्रमुख के.सी सिंहा, सासाराम केँ राजकिशोर, दरभंगा केँ रणधीर ठाकुर सहित कैको पदाधिकारी उपस्थित छलाह। बैसार म' आकाशवाणी दरभंगा दिस सँ प्रतिभागि सभ क' मिथिला पेंटिंग आर बैग भेंट देल गेलन्हि।


text:
12
यीशु—विश्राम-दिनक मालिक
(मरकुस 2:23-28; 3:1-6; लूका 6:1-11)
1 करीब ओही समय मे यीशु विश्राम-दिन कऽ अपन शिष्य सभक संग खेत दऽ कऽ जा रहल छलाह। हुनका शिष्य सभ केँ भूख लगलनि तँ ओ सभ अन्नक बालि तोड़ि-तोड़ि कऽ खाय लगलाह। 2 ई देखि फरिसी सभ यीशु केँ कहलथिन, “देखू, अहाँक शिष्य सभ ओ काज कऽ रहल अछि जे विश्राम-दिन मे करब धर्म-नियमक अनुसार मना अछि।”
3
यीशु हुनका सभ केँ उत्तर देलथिन, “की अहाँ सभ नहि पढ़ने छी जे दाऊद आ हुनकर संगी सभ जखन भुखायल छलाह तँ ओ की कयलनि? 4
ओ परमेश्वरक भवन मे प्रवेश कयलनि आ अपना संगी सभक संग परमेश्वर केँ चढ़ाओल रोटी खयलनि, जकरा खायब हुनका सभक लेल मना छल, कारण खयबाक अधिकार मात्र पुरोहिते केँ छलनि। 5
अथवा की अहाँ सभ धर्म-नियम मे नहि पढ़ने छी जे पुरोहित मन्दिर मे विश्राम-दिन कऽ मन्दिरक काज सभ कऽ कऽ विश्राम-दिनक आज्ञा केँ तोड़ैत छथि आ तैयो निर्दोष रहैत छथि? 6
हम अहाँ सभ केँ कहैत छी जे एतऽ केओ एहन अछि*
जे मन्दिरो सँ पैघ अछि। 7
की अहाँ सभ धर्मशास्त्र मे लिखल परमेश्वरक बात नहि बुझैत छी जतऽ कहैत छथि जे, ‘हम अहाँ सभक द्वारा अर्पित चढ़ौना वा बलि-प्रदान नहि चाहैत छी, बल्कि अहाँ सभ दयालु बनू, से चाहैत छी।’†
? ई जँ बुझितहुँ तँ निर्दोष केँ दोषी नहि कहने रहितहुँ। 8
किएक तँ मनुष्य-पुत्र विश्रामो-दिनक मालिक छथि।”
9 ओतऽ सँ आगाँ बढ़ि यीशु हुनका सभक सभाघर मे गेलाह। 10 ओहिठाम एक व्यक्ति छल, जकर एकटा हाथ सुखायल छलैक। फरिसी सभ यीशु पर दोष लगयबाक उद्देश्य राखि हुनका सँ प्रश्न कयलनि जे, “की विश्राम-दिन मे रोगी केँ स्वस्थ करब धर्म-नियमक अनुसार उचित अछि?” 11 यीशु हुनका सभ केँ उत्तर देलथिन, “अहाँ सभ मे एहन के छी, जकरा लग एकटा भेँड़ा होइक आ ओ विश्राम-दिन कऽ जँ खधिया मे खसि पड़ैक तँ ओकरा पकड़ि कऽ बाहर नहि निकालब? 12 आ भेँड़ा सँ मनुष्य कतेक मूल्यवान अछि! तेँ विश्राम-दिन मे भलाइक काज करब उचित अछि।” 13 तकरबाद यीशु ओहि व्यक्ति केँ कहलथिन, “अपन हाथ बढ़ाबह।” ओ हाथ बढ़ौलक आ ओकर हाथ दोसर हाथ जकाँ एकदम ठीक भऽ गेलैक। 14 एहि पर फरिसी सभ बाहर चल गेलाह आ यीशु केँ कोना मारल जाय, तकर षड्यन्त्र रचऽ लगलाह।
यीशु—परमेश्वर द्वारा चुनल सेवक
15 मुदा यीशु से बात बुझि ओतऽ सँ चल गेलाह। बहुतो लोक हुनका पाछाँ भऽ गेलनि आ यीशु सभ रोगी केँ स्वस्थ कऽ देलथिन। 16 ओ ओकरा सभ केँ कड़गर आदेश देलथिन जे, “हमरा बारे मे प्रचार नहि करिहह।” 17 ई एहि लेल भेल जे परमेश्वरक ई वचन पूर्ण होअय जे ओ अपन प्रवक्ता यशायाहक माध्यम सँ कहने छलाह—
18 “हमर सेवक केँ देखू, जिनका हम चुनने छी,
हमरा लेल अति प्रिय, जिनका सँ हमर मोन प्रसन्न अछि।
हम हुनका अपन आत्मा देबनि,
आ ओ सभ जातिक लोकक लेल न्यायसंगत फैसला सुनौताह।
19 ने ओ कोनो तरहक विवाद करताह
आ ने चिचिअयताह,
आ ने हुनकर जोर सँ बजबाक आवाज रस्ता पर ककरो सुनाइ देतैक।
20 ओ थुरायल खड़ही केँ नहि तोड़ताह,
आ ने झपलाइत दीप केँ मिझौताह,
जाबत तक न्याय केँ विजयी नहि कऽ देताह।
21
पृथ्वीक सभ जातिक लोक हुनके पर आशा राखत।”‡
परमेश्वरक शक्ति सँ वा शैतानक?
(मरकुस 3:20-30; लूका 11:14-23)
22
तखन लोक सभ दुष्टात्मा सँ ग्रसित एक आदमी केँ, जे आन्हर आ बौक छल, तकरा यीशु लग अनलकनि। यीशु ओकरा स्वस्थ कऽ देलथिन और ओ तखने बाजऽ आ देखऽ लागल। 23
एहि पर ओतऽ जमा भेल लोकक भीड़ आश्चर्यित भऽ कहऽ लागल जे, “कतौ ई दाऊदक पुत्र§
तँ नहि छथि?!”
24 मुदा फरिसी सभ जखन लोकक ई बात सुनलनि तँ ओ सभ कहऽ लगलाह, “ओ तँ मात्र दुष्टात्मा सभक मुखिया बालजबूलक शक्ति सँ दुष्टात्मा सभ केँ निकालैत अछि।”
25 यीशु हुनकर सभक मोनक विचार जानि कहलथिन, “जाहि राज्य मे फूट पड़ि जाय से नष्ट भऽ जायत, आ जाहि नगर वा घर मे फूट भऽ जाय से नहि टिकत। 26 जँ शैताने शैतान केँ निकालऽ लागत तँ मतलब भेल जे ओकरा मे फूट भऽ गेलैक, तखन ओकर राज्य कोना टिकल रहतैक? 27 ठीक अछि, जँ हम बालजबूलक शक्ति सँ दुष्टात्मा सभ केँ निकालैत छी तँ अहाँ सभक लोक ककरा शक्ति सँ निकालैत अछि? वैह सभ अहाँ सभक फैसला करत। 28 मुदा जँ हम परमेश्वरक आत्माक शक्ति सँ दुष्टात्मा सभ केँ निकालैत छी तँ परमेश्वरक राज्य अहाँ सभक बीच आबि गेल अछि, से जानि लिअ।
29 “वा कोनो डकैत, बलगर आदमीक घर मे पैसि कऽ जाबत तक ओ ओकरा बान्हि कऽ काबू मे नहि कऽ लेत, की ताबत तक ओकर सम्पत्ति लुटि कऽ लऽ जा सकत? बान्हि कऽ काबू मे कयलाक बादे ओकरा लुटि सकैत अछि।
30 “जे केओ हमरा संग नहि अछि, से हमरा विरोध मे अछि। आ जे केओ हमरा संग जमा नहि करैत अछि, से छिड़िअबैत अछि। 31 तेँ हम अहाँ सभ केँ कहि दैत छी जे मनुष्यक सभ तरहक पाप आ निन्दाक बात क्षमा कयल जयतैक मुदा पवित्र आत्माक विरोध मे कयल निन्दाक बात क्षमा नहि कयल जयतैक। 32 मनुष्य-पुत्रक विरोध मे जँ केओ किछु बाजत, तँ ओकरा क्षमा कयल जयतैक। मुदा जँ केओ पवित्र आत्माक विरोध मे बाजत, तँ ओकरा ने एहि युग मे आ ने आबऽ वला युग मे क्षमा भेटतैक।
33 “कोनो गाछ केँ नीक बुझैत छी तँ ओकर फल केँ सेहो नीक बुझू, अथवा ओकरा खराब बुझैत छी तँ ओकर फल केँ सेहो खराब बुझू, किएक तँ गाछ अपन फले सँ चिन्हल जाइत अछि।
34 “है साँपक सन्तान सभ, अहाँ सभ दुष्ट भऽ नीक बात बाजि कोना सकैत छी? कारण, जे किछु ककरो हृदय मे भरल अछि, सैह मुँह सँ बहराइत छैक। 35 नीक मनुष्यक मोन मे नीके बातक भण्डार रहैत छैक आ ओ अपन भण्डार मे सँ नीक वस्तु सभ बाहर करैत अछि। अधलाह मनुष्यक मोन मे अधलाहे बातक भण्डार रहैत छैक आ ओ अपन भण्डार मे सँ अधलाह वस्तु सभ बाहर करैत अछि। 36 हम अहाँ सभ केँ कहैत छी, मनुष्य जे कोनो व्यर्थक बात बाजत, न्यायक दिन मे ओकरा तकर हिसाब देबऽ पड़तैक, 37 किएक तँ अहाँ अपन कहल बातक द्वारा निर्दोष और अपन कहल बातक द्वारा दोषी ठहराओल जायब।”
चमत्कारक माँग
(मरकुस 8:11-12; लूका 11:29-32)
38
एहि पर किछु धर्मशिक्षक आ फरिसी सभ यीशु केँ कहलथिन, “यौ गुरुजी, हम सभ अहाँ सँ कोनो चमत्कार वला चिन्ह देखऽ चाहैत छी।” 39
यीशु उत्तर देलथिन, “एहि पीढ़ीक लोक सभ कतेक दुष्ट आ विश्वासघाती अछि जे चमत्कारपूर्ण चिन्ह मँगैत अछि! मुदा जे घटना परमेश्वरक प्रवक्ता योनाक संग भेल छलनि, से चिन्ह छोड़ि एकरा सभ केँ आओर कोनो चिन्ह नहि देखाओल जयतैक। 40
जाहि तरहेँ योना तीन दिन आ तीन राति विशाल माछक पेट मे रहलाह, तहिना मनुष्य-पुत्र तीन दिन आ तीन राति पृथ्वीक पेट मे रहत। 41
निनवे नगरक लोक सभ न्यायक दिन मे एहि पीढ़ीक लोकक संग ठाढ़ भऽ एकरा सभ केँ दोषी ठहराओत, किएक तँ निनवे नगरक लोक सभ योनाक प्रचारक बात सुनि अपना पापक लेल पश्चात्ताप कऽ कऽ हृदय-परिवर्तन कयलक, आ देखू, एतऽ एखन केओ एहन अछि*
जे योनो सँ महान् अछि। 42
न्यायक दिन मे दक्षिण देशक रानी एहि पीढ़ीक लोकक संग ठाढ़ भऽ एकरा सभ केँ दोषी ठहरौतीह, किएक तँ ओ सुलेमान राजाक बुद्धिक बात सुनबाक लेल पृथ्वीक दोसर कात सँ अयलीह, आ देखू, एतऽ एखन केओ अछि जे सुलेमानो सँ महान् अछि।
खाली हृदय शैतानक वास
(लूका 11:24-26)
43
“दुष्टात्मा†
जखन कोनो मनुष्य मे सँ बहरा जाइत अछि तँ ओ निर्जन-स्थान मे आराम करबाक स्थानक खोज मे घुमैत रहैत अछि, मुदा ओकरा भेटैत नहि छैक। 44
तखन ओ कहैत अछि जे, ‘हम अपन पहिलुके घर मे, जतऽ सँ बहरा कऽ आयल छलहुँ, ततहि फेर जायब।’ तँ ओ जखन ओहिठाम पहुँचैत अछि तँ देखैत अछि जे ओहि घर मे केओ नहि अछि, घर झाड़ल-बहारल अछि, आ सभ वस्तु ढंग सँ राखल अछि। 45
तखन ओ जा कऽ अपनो सँ दुष्टाह सातटा आरो दुष्टात्मा केँ अपना संग लऽ अनैत अछि आ ओहि घर मे अपन डेरा खसा लैत अछि। एहि तरहेँ ओहि मनुष्यक ई दशा पहिलुको दशा सँ खराब भऽ जाइत छैक। एहि भ्रष्ट पीढ़ीक लोकक संग सेहो तहिना होयतैक।”
असली सम्बन्ध
(मरकुस 3:31-35; लूका 8:19-21)
46 यीशु लोकक भीड़ सँ बात करिते छलाह कि हुनकर माय आ भाय सभ ओतऽ पहुँचलाह आ हुनका सँ गप्प करबाक लेल बाहर ठाढ़ रहलाह। 47 केओ यीशु केँ कहलकनि जे, “देखू, अहाँक माय आ भाय सभ बाहर ठाढ़ छथि आ अहाँ सँ बात करऽ चाहैत छथि।” 48 यीशु ओकरा उत्तर देलथिन, “के छथि हमर माय? के सभ छथि हमर भाय?” 49 तखन अपना शिष्य सभक दिस हाथ सँ इसारा करैत कहलनि, “देखू, यैह सभ हमर माय आ हमर भाय सभ छथि। 50 जे केओ हमर पिता, जे स्वर्ग मे छथि, तिनकर इच्छाक अनुसार चलैत छथि, वैह हमर भाय, हमर बहिन, हमर माय छथि।”


text: बिहार के सूखाग्रस्त घोषित 26टा जिला मे से एक अछि सीतामढ़ी. किछ दिन पहिने एहिठाम एकटा तटबंध टूटला सं बाढ़ि आबि गेल छल. कइटा गाम पानि मे डूबि गेल छल. मुख्यमंत्री नीतीश कुमार दौरा सेहो कएने छलखिन्ह. हजारों लोक के बांध पर शरण लेबे पड़ल छलन्हि. ओहने हालत जिला मे एक बेर फेर सं भs गेल अछि. नेपाल मे एकटा बांध टूटला सं सूरसंड मे फेर बाढ़ि आबि गेल अछि. राष्ट्रीय राजमार्ग पर डाड़ भरि पानि अछि. कइटा गाम मे पानि घुसि गेल अछि. लोक सभ परेशान छथिन्ह. जिला मुख्यालय अनाय-जनाय सेहो मुश्किल भ गेल अछि. लोक सभ राहत के इंतजार करि रहल छथिन्ह.


text:
मिथिलाक गाम घर
गामक छठ पूजा :२
मिथिलाक गाम घर : हम जखन आँगन पहून्च्लाऊ , ओहिठाम माँ , पापा , आर नबल काका बैसल छलैक ।हम अपन माँ स कहलियैक जे की छौरा मारे सब छठ पूजा केर चन्दा लेल आयल छैक । माँ एकही ठाम कहलें जे की हम अखन एको टा पाई नहीं देब । हमारा लग अखन एको टा पाई नहीं अछि ।
हम चुप चाप अपन कोठली में गेलौ आ पोच्केट स १०० टका केर नोट ल हुनका लोकिन केर द देलियैक ।
१०० टका देखि उगना कहलक - जे की अपनेक नाम पर ५०० टका लिखल अछि । अहि १०० टका स काम नहीं चलत । हम कहलियैक अखन हमरा लग ५०० टका नहीं अछि । अहि १०० टका केर राखू आ बाकि ४०० टका बाद में द देब । ओ सब गोते हमरा स पाई ल दलान पर स चली गेला
हम घुरी के जखन अपन आँगन आय्लौ त नबल काका हमरा स पूछ्लैन , केतक पाई देल्हक अछि । १०० टका देलियैक आ ४०० बाद में ल जायत । नबल काका कहलें जे की हमरो नाम पर १००० टका लिखल अछि , मुदा हम नहीं देबैक । हम कहलियैक नबल का अपनेक लेल १००० टका कोण पैघ गप अछि ।
नबल का कहलें जे की पाई देबाक गप नहीं अछि । तखन कोण गप अछि ? ओ सब गोटे अहि बेर भगबती ठान में कार्यक्रम नहीं करत । हम कहलियैक भगबती थान में नहीं करत तखन कता करत ? नबल काका कहलें जे की बजरंग बलि थान में । ई गप सुनलाक उपरान्त हम कहलियैक से कोना हेतैक ? नबल का कहलें जे की हमरो समझ में नहीं आबी रहल अछि । तोहर आ हमार छटक घात बाबा पोखरी पर होइत अछि । तखन हम सब गोटे चन्दा कियक देबैक । हम कहलियैक , ई गप त हमरा नहीं भूझाल अछि , आब त हम हूँ बाद बाकी चन्दा नहीं देबैक ।
जगरनाथ पहिने मुंबई में रहित छल । ओही ठाम ओ कोनो सेठक बँगला पर चौकीदारी केर काम करैत छल । किछु साल पहिने ओ छोरी गाम आबी गेल छल । आ गाम्मे में रहि अपना दालान पर एक टा छोट छीन मोबाइल सर्विस सेण्टर खोली नेने छल । ओही सर्विस सेण्टर केर नाम पपू टेलिकॉम छल । ओही दूकान में विडियो कैमरा , रिचार्ज कूपन्न , सीम कार्ड , मोबिलक बत्तेरी , आ कैमरा स २ मिनट में खिचल फोटो भेटैत छलैक ।
जगरनाथ केर दूकान पर सदिखन चंडाल चौकरी सदिखन लागले रहैत छलैक । भोर सांझ चारी - पाच टा छौरा मारे जेकरा कोनो काम नहीं रहैत छल से ओही ठाम बैसी के तास खेलैत रहैत छल ।
ओही दूकान पर ताबत धरी मज्रेती जमाल रहैत छल , जाबित धरी ओ दूकान बंद नहीं भ जैत छल । कखनो काल क हमहू ओही चंडाल चौकरी में सामिल भ जीत छलु ।


text:
सम-सामयिक विचार
– वन्दना चौधरी, विराटनगर
कोरोना वायरस
आय कैल्ह हर जगह चाहे ओ मोबाईल, टीवी, अखबार, या जनसामान्य हो केवल और केवल कोरोना वायरस के बारे में बात भ रहल अइछ। एकर डर आदमी में एना प्रवेश क रहल छै, जेना लगैत छै जे बस आब ओहो अहि स संक्रमित भ जायत किछुए काल में। एकटा ख़ौफ़ जेकाँ भ गेल छै ई विषय एखन। लेकिन हमर अपन ई विचार अइछ जे एकरा स डरबाके कोनो काज नहि छै।
स्वास्थय के दृष्टिकोण स:
हं ई आवश्यक छै जे सावधानी बरतै के छै, खान पान और रहन सहन में। और ई त लोक के ओहुना बरतै के चाही स्वास्थ्य के दृष्टिकोण स। आय कैल्ह लोक बाहर के खाना पीना पर बेसी ध्यान देब लागल छेलैथ, और पार्टी क्लब सेहो बहुत जाय लागल छेलैथ त ई हुनका सब लेल बेसी ध्यान देबा योग्य बात अइछ जे अहि सब स परहेज करैथ। अपन दिनचर्या सही रखबाक चाही, समय पर सब काज करबाक चाही, योगाभ्यास नित्य करबाक चाही।
अध्यात्म के दृष्टिकोण स:
एखन के जे समय छैक से ई युग के अंतिम छोर पर आबि गेल छै। आब धीरे धीरे क’क’ सृष्टि अहिना विलुप्त होइत चैल जायत। चाहे ओकर कारण किछु भ सकैए। एखन जे हाले दिल्ली में एतेक नरसंहार भेल ओइ में कोरोना वायरस के त एकोटा मरीज नहि छल, लेकिन हुनका सब के समय आबि गेलैन जेबाक त ओ सब चैल गेला।
अहि स पहिने सेहो बाढ़ि में कतेको लोक सब समाप्त भ गेलैथ। कतौ भुकम्प में लोक सब के मृत्यु भ रहल छै, त कतौ बस दुर्घटना, कतौ रेल दुर्घटना, कतौ प्लेन क्रैश, ई सब ऊपर जे बैसल सारा सृष्टि के चला रहल छैथ ई हुनके माया छियैन। ओहि प्लेन में सब ध्वस्त भ जाइ छैथ और एकटा बच्चा जीवित और सुरक्षित बैच जाइये, ई सब सबटा ऊपर बैसल ओइ मदारी के खेल छियै जेकरा हाथ में हमर अहाँक कठपुतली रूपी प्राण के डोरी छैक। जखन जेकरा चाहत ओकर डोरी ऊपर स तोड़ि देत।
एकटा उदाहरण दैत छी – जखन हम अहाँ कियो अपन घर के विशेष सफाई करैत छी त कतेक कचरा घर स निकलइये, कतेक वस्तु घर में एहेन रहैए जे लगाइये ओहिना जगह छेकने अइछ, हम सब ओइ समान सबके सेहो निकालि जगह साफ करैत छी, आ जखन सब कचरा एकठाम जमा करै छि ओतबे में कियो बाहर के जे अबैए त ओकरा लेल अहाँक घर अस्त व्यस्त और कचरा जमा देखाइत छैक, लेकिन अहाँ नजरि में त अहाँक घर साफ भ रहल अइछ। तहिना एखन सृष्टि के सफाई चैल रहल छैक और अहिना कोनो ने कोनो बहाना भगवान के चाही, सृष्टि के सफाई करै के लेल।😊
एकर निदान:
एकर निदान एकेटा अइछ भगवान के नाम के सुमिरन, चिंतन और ध्यान और योग। एखन के युवा सब ई सब चीज में विश्वास सेहो नहि करै छैथ, लेकिन इहे सत्य छैक। केहनों नास्तिक रहत और जखन मृत्यु निकट देखैत छैक त अनायासे भगवान याद आबय लगैत छेथिन। जिनका सबके दुर्गा कवच अबैत अइछ ओ कवच पाठ करू, ओई स पांच छह मीटर नहि पूरा ब्रह्मांड भरि के वायरस स सम्पूर्ण शरीर और प्राण के रक्षा होयत।
जेकरा जखन लिखल हेतै जेनाय ओ जेबेटा करतै, ओकरा कियो नहि रोकि सकैत अइछ। ताहि दुआरे जखन तक अहि संसार में छी सबसऽ मिल क प्रेम भाव स रहू। ककरो स ईर्ष्या, द्वेष नहि करू। के जाने कखन ककर बुलावा आबि जाय और अहि संसार स विदा ल परलोक के यात्रा पर निकलय पड़य।
ई हमर अपन व्यक्तिगत विचार छल जे हम अहाँ सब संग साझा केलौं। जरूरी नहि जे अहूँ सब अहि पर सहमत होइ!😊😊🙏🙏🙏🙏


text:
लघुकथा
– रूबी झा
केहेन जुग आबि गेलैक से नहि बुझाइत अछि, माय-बाप केँ दोसरा सँ परिचय करबैय मे या माय-बापक नाम सँ संतान केँ जे सब चिन्हैत छन्हि ताहि में बड लाज होइत छन्हि कतेको बाबू-भैया केँ। सुनील पढि-लिखिकय कौल सेंटर में काज करैत छलथि। माय हुनक दोसराक घर मे झाड़ू-पोछा आ बर्तन माँजि हुनका ईंग्लिश स्कूल में पढौलखिन्ह-लिखौलखिन्ह। उमर भेला बाद जहन देह काज नहि करनि तँ मालिश केर काज करैय लगलीह। पिताजी सुनीलक केराक ठेली लगबैत छलखिन्ह। सुनील नौकरियो करैत छलथि तैयो अपन माय-बाप केँ घर बैसाकय खुआयल पार नहि लगलनि। लेकिन माय-बाप केँ कहैय छलखिन्ह हमरा बाट-घाट अहाँ सब टोकल नहि करू, हमरा लाज भऽ जाइयऽ। बाद मे जखन माय बूढ भऽ गेलखिनह आ घर बैसि गेलखिन्ह तऽ दिन-राति माय-बाप केँ सुनील कहैय लगलखिन्ह, “अहाँ सब एतय सँ दोसर जगह चलू, एतय सब हमरा मालिश वालीक बेटा त ठेली वालाक बेटा कहिकय सम्बोधन करैयऽ।” माय-बाप कहथिन्ह जे पूरा जिन्दगी एतय बितेलहुँ आ आब अहि अवस्था मे कतय लऽ जायब? दोसरा जगह कि हमरा सब केँ नीक लागत। एतय कखनो कियो आबि जाइयऽ त कखनहुँ कतहु हमहीं सब चलि जाइत छी। एतय घरक आगु मे बैसि रहय छी। सब रस्ता धेने जाइत रहैत छैक तैयो भेंट-घाँट भऽ जाइयऽ। ‘राम-राम’ कहैत हाल-चाल पुछैत सब चलि जाइत रहैयऽ, दोसर ठाम मोने औना कय मरि जायब। सुनील माय-बापक एक नहि सुनलाह आ लय केँ दोसर इलाका मे चलि गेलाह। पाठक लोकनि! देखैय जाय-जाउ! बच्चा बनि गेल तइयो आफद, आ नहि बनल तँ बड़का आफद। कि सुनिल केँ अपन माय-बाप पर शर्मिन्दगी केर जगह गौरवबोध नहि हेबाक चाहियनि?


text:
मिथिला मिरर-राजीव चौधरी: साहित्य अकादमी एहि वर्षक युवा पुरस्कार केर घोषणा केलक अछि। मैथिली भाषा लेल एहि बेर रूपेश त्योंथ कें साहित्य अकादमी युवा पुरस्कार 2022 लेल चुनल गेल छनि। मूल रूप सं मधुबनी जिलाक त्योंथा गाम निवासी रूपेश मैथिली साहित्य मे नवकृष्ण ऐहिक नाम सं व्यंग्य लिखैत आबि रहल छथि। हिनक मैथिली व्यंग्य संग्रह खुरचनभाइक कछमच्छी लेल हिनका एहि प्रतिष्ठित पुरस्कार लेल चुनल गेल छनि। हिनक मूल नाम रूपेश कुमार झा (33) छनि।
आइटी प्रोफेशनल रूपेश कोलकाता मे कार्यरत छथि। रूपेश लगभग डेढ़ दशक सं स्वतंत्र लेखन सेहो करैत आबि रहल छथि। हिनक पहिल रचना ‘जागू आब’ शीर्षक कविता श्री मिथिला पत्रिका मे वर्ष 2006 मे प्रकाशित भेल छल। मैथिली भाषा मे कविता संग्रह ‘एक मिसिया’ (2013), व्यंग्य संग्रह ‘खुरचनभाइक कछमच्छी’ (2015) प्रकाशित छनि। हिनक लिखल व्यंग्य नाटक ‘कनफुसकी’ केर सफल मंचन भेल अछि। वर्ष 2012 सं मैथिलीक प्रतिष्ठित ऑनलाइन पत्रिका मिथिमीडिया केर सम्पादन व संचालन करैत आबि रहल छथि। हिनका एहि सं पहिने नवहस्ताक्षर पुरस्कार, नवआयाम प्रतिभा सम्मान, संस्कृति मंत्रालय अन्तर्गत सीसीआरटी दिस सं जूनियर फेलोशिप अवार्ड आदि सं सम्मानित कएल गेल छनि।
ज्ञात हो जे पुरस्कृत पोथी खुरचनभाइक कछमच्छी मैथिली दैनिक मिथिला समाद मे अगस्त 2008 सं दैनिक स्तम्भ रूप मे प्रकाशित होइत छल। लगभग 300 व्यंग्य एहि लोकप्रिय दैनिक स्तम्भ अंतर्गत लिखल गेल। वर्ष 2015 मे मैलोरंग दिल्ली सं एकर संग्रह प्रकाशित भेल जाहि मे चुनल पचास गोट व्यंग्य सम्मिलित अछि।


text:
काठमांडो : नेपाल मे ऐतिहासिक फेडरल आओर पार्लियामेंट्री चुनाव केर आखिरी चरण मे कथित तौर पर खलल डालबाक कोशिश करबाक लेल तीन भारतीय सहित 1000 सँ बेसी लोग क' हिरासत मे लेल गेल अछि। पुलिस द्वारा देल गेल जानकारी केर मुताविक नेपाल मे पहिल चरण केर चुनाव 26 नवंबर क' 32 जिला म' सफलतापूर्वक संपन्न भेल छल।
एक पुलिस अधिकारी कहलनि कि विभिन्न राजनीतिक दल सभसँ जुड़ल कुल 957 लोग क' नेता आओर कार्यकर्ता सभ पर हमला करबाक आरोप मे हिरासत मे लेल गेल अछि। एहिमे 600 सीपीएन - माओवादी सँ जुड़ल अछि। सपतरी जिला मे तीन भारतीय क' हिरासत मे लेल गेल अछि। चुनाव विरोधी गतिविधि मे सभक संलिप्तता ल'के हिनका सभकेँ हिरासत मे लेल गेल अछि।


text:
अमृता प्रीतम
अमृता प्रितम ( उच्चारण (सहायता जानकारी); सन् १९१९ अगस्त ३१– सन् २००५ अक्टुबर ३१) पञ्जाबीक सबसँ लोकप्रिय लेखकसभमे सँ एक छल। पञ्जाबक गुजरानवाला जिलामे जन्मल अमृता प्रितमक पञ्जाबी भाषाक पहिल कवियत्री मानल जाएत अछि। ओ लगभग १०० पुस्तकसभ लिखने अछि जहिमे हुनकर चर्चित आत्मकथा 'रसीदी टिकट' सेहो समावेश रहल अछि। अमृता प्रितम ओ साहित्यकारसभमे सँ छल जकर कृतिसभक अनेक भाषासभमे अनुवाद कएल गेल अछि।[१] अपन अन्तिम दिनसभमे अमृता प्रितमक भारतक दोसर सबसँ पैग सम्मान पद्म विभूषण सेहो प्राप्त भेल छल। हुनका साहित्य एकेडेमी पुरस्कारसँ पहिलबेर सम्मानित कएल गेल छल।
प्रारम्भिक जीवनी[सम्पादन करी]
सन्दर्भ सामग्रीसभ[सम्पादन करी]
- ↑ Amrita Pritam: A great wordsmith in Punjab’s literary history Archived 19 June 2006 at the Wayback Machine.[[]] Daily Times (Pakistan), 14 November 2005.


text:
इम्फाल, मणिपुर। मार्च ८, २०१६. मैथिली जिन्दाबाद!!
५-६ मार्च केँ मणिपुर विश्वविद्यालय, इम्फाल मे साहित्य अकादमी दिल्ली द्वारा पुर्वोत्तर भारतक भाषा सबहक कवि सम्मेलन भाषान्तर अनुभव कार्यक्रम आयोजित भेल।
एहि कार्यक्रमक आरम्भ प्रो. अमर नाथ झाक मैथिली कविता पाठ सँ भेल जेकर अनुवाद आसामी, बोरो, ऊड़िया, संथाली, बंगाली, मणिपुरी एवं नेपाली करैत अनुवादित कविताक सेहो पाठ भेल छल।
कार्यक्रमक पहिल दिन आन-आन भाषाक कवि लोकनि द्वारा हुनकर अपन भाषा मे कविता वाचन करबाक संगहि ओहि सब कविताक आन पूर्वोत्तर भारतीय भाषा जाहि मे मैथिली सेहो पड़ैत अछि ताहि मे अनुवाद केला उपरान्त वाचन कैल गेल छल।
दोसर दिन डा. शिव कुमार मिश्र केर मैथिली कविता पाठ भेल। ओहि कविताक अनुवाद आन भाषा मे भेल। पुनः ओहि अनुवादित कविताक सेहो वाचन कैल गेल छल। डा. मिश्रा आन-आन भाषाक कविता केँ मैथिली मे अनुवाद करैत सेहो पढलनि।


text:
केंद्रीय सूचना प्रौद्योगिकी आओर संचार राज्य मंत्री सचिन पायलट जीक कहनाय छनि जे अगिला विधानसभा चुनाव मे लालू जीक पार्टी आरजेडी के सफाया भs जएतन्हि. सचिन पायलट जीक कहनाय छलन्हि जे लालूजीक पत्ता केंद्र सं तं कटिए गेल छनि आब जल्दीए राज्य सं सेहो साफ भs जएतन्हि. अहां सभके कि लगैत अछि ? कि लालूजीक पत्ता साफ भs रहल छनि ? यूपीए-1 के समय मनमोहन जीक सभसं भरोसमंद संगी लालू जी एतेक बांतरि भs गेलाह जे कांग्रेस आई सफाया के गप कs रहल अछि.
सभ सीटक महिमा अछि. लालूजीक स्थिति कनि कमजोर भेल नहि कि कांग्रेस घुड़की देबय लागल. मुदा लालूजी पलटवार के लेल तैयार छथिन्ह... अगर एहि बेर चुनाव मे लालू जीक नीक वोट मिल जाए आओर ओ सत्ता मे फेर सं लौट जएताह ..तखन तं कांग्रेस फेर सं हुनकर अगाड़ि-पछाड़ि करय लागत. ई राजनीति बड़का-बड़का के जमीन पर पटकि दैत अछि आओर जमीन वाला के गद्दी पर बैसा दैत अछि. फेर बिहार मे एहन स्थिति नहि कहल जा सकैत अछि जे नीतीश जी फेर सं सरकार बनाए लेताह. कोनो हंड्रेड पर्सेंट गारंटी नहि अछि. एहि ठाम ऑक्टोपस पॉल बाबा के भविष्यवाणी नहि चलय वाला छनि. एहि ठाम सभ पंडिताई घुसरि जएतन्हि.
लोकसभा चुनाव मे कमजोर प्रदर्शन के बाद सं लालूजी आओर पासवान जी अपन बेसि समय बिहारे पर दs रहल छथिन्ह. एहन मे हुनका कमजोर मानि कs नहि चलल जा सकैत अछि. फेर हिनकर सभsक अपन वोट बैंक त छनिए. आ बिहारक चुनाव सिर्फ विकासे पर नहि होएत अछि... जाति... धर्म... बिरादरी... निजी संबंध... अगिड़ा-पिछड़ा सभ सं तय होएत अछि. कखन कोन समीकरण बनत आ बिगड़त से नहि कहल जा सकैत अछि.
सभसं बड़का बात ई जे वोट देबय के समय विकासक बात करय वाला लोक घर सं बाहर निकलय कहां छथिन्ह. हुनका लेल तं ई छुट्टी के दिन रहय छनि... जमि क सुतय छथिन्ह या फेर पिकनिक मनाबय छथिन्ह. एहन मे वोट देबय लेल आगां आबय छथिन्ह गामे-घर के लोक सभ...आओर गाम- घर मे विकासक कोनो खास तस्वीर नहि दिखा रहल अछि. एहन मे विकासक गप पर चुनाव जीतनाय मुश्किल छनि.
विकासक ई हाल अछि जे हमर सासुर मे अखन धरि बिजली के त गप छोड़ू... पोल तक नहि गेल अछि... हमर गाम सं दू-तीन किलोमीटर दूर तक बिजली नहि गेल अछि...आजादी के एतेक साल बाद धरि. गाम मे एक बेर ट्रांसफर्मर जलल रहय तं चारि मास धरि लाइन नहि आएल रहय. चारि मास धरि बिना बिजली के. ई अछि जे रोड कनि नीक भेल अछि... मुदा बिजली... पानि... सिंचाई... खेती-बाड़ी... अस्पताल... स्कूल-कॉलेज... पढ़ाई-लिखाई सभ चौपट भेल अछि. चोरी-चपाटी फेर बढल जा रहल अछि. बटाईदारी वाला बात के लs क से लोक सभ डरल अछि. गाम-घरक समस्या शहरक समस्या सं अलग अछि. एहन मे नीतीश जी जीतय के दावा एकदम सं नहि कs सकय छथिन्ह.
आओर फेर बिहार मे टक्कर तं बीजेपी-जेडीयू बनाम आरजेडी-लोजपा अछि. नीतीश जीके कांटा के टक्कर देबय लेल लालू-पासवानजी ताल ठोंकने छथिन्ह. लालू-पासवानजी दिन राति एक कएने छथिन्ह. पूरा दम लगा देने छथिन्ह. एहन मे कांग्रेस के कहनाय जे आरजेडी के सफाया भ जाएत पचि नहि रहल अछि. दोसरा के सफाया के गप करय सं नीक कांग्रेस के अपन स्थिति पर ध्यान देबाक चाही.


text:
प्रसंग चलि रहल अछि जे शिवजी पार्वती केँ भगवानक अवतारक कथा सुना रहल छथि, ताहि मे श्रीराम अयोध्यानरेश दशरथ केर पुत्र रूप मे कोना अयलाह से सब कहि रहल छथि। आइ रावणक पूर्वजन्म मे एकटा प्रतापी राजा प्रतापभानु रहैत कोना ब्राह्मण द्वारा शापित भेलथि से प्रस्तुत अछि। एहि कथा मे सेहो हमरा सब केँ अपन जीवन मे अपनाबय वला कतेको रास महत्वपूर्ण शिक्षा भेटैत अछि, एकरे हम मोती कहिकय तुलसीकृत् रामायण केर भावानुवाद राखि रहल छी जे धारावाहिक लेख माध्यम सँ अपने सब धरि पहुँचि रहल अछि।
८. धर्मरुचि मंत्री केर श्री हरिक चरण मे प्रेम छलन्हि। ओ राजाक हित लेल सदिखन हुनका नीति सिखायल करथि। राजा गुरु, देवता, संत, पितर और ब्राह्मण – हिनका सभक सदिखन सेवा करैत रहैत छलाह।
९. वेद मे राजा केर जे सब धर्म कहल गेल अछि, राजा सदिखन आदरपूर्वक और सुख मानिकय ओहि सभक पालन करथि। प्रतिदिन अनेकों प्रकार के दान देथि और उत्तम शास्त्र, वेद एवं पुराण सुनल करथि। ओ बहुतो रास कुन्ड, इनार, पोखरि, फुलवाड़ी, सुन्दर बगीचा, ब्राह्मण लेल घर और देवता सभक सुन्दर तथा विचित्र मंदिर सब तीर्थ मे बनबौलनि। वेद आ पुराण सब मे जतेक प्रकार के यज्ञ कहल गेल अछि, राजा एक-एक कय केँ ताहि सब यज्ञ केँ प्रेम सहित हजार-हजार बेर कयलनि।
१०. राजाक हृदय मे कोनो फलक टोह (कामना) नहि रहनि। ओ बहुत बुद्धिमान तथा ज्ञानी रहथि। ओ ज्ञानी राजा कर्म, मन और वाणी सँ जे किछुओ धर्म करथि, सबटा भगवान वासुदेव केँ अर्पित करैत रहैत छलथि।
११. एक बेर ओ राजा एकटा सुन्दर घोड़ा पर सवार भ’ शिकारक सब सामान सजाकय विंध्याचलक सघन वन मे गेलाह आर ओतय बहुतो रास उत्तम-उत्तम हिरन मारलनि। राजा वन मे घुमैत एकटा सुग्गर केँ देखलनि, ओकर दाँत एना देखाइत छल मानू चन्द्रमा केँ मुँह सँ पकड़िकय राहु वन मे आबि नुकायल हुए। चन्द्रमा पैघ हेबाक कारण ओकर मुँह मे अँटि नहि रहल छथि आर ओ तामशे हुनका उगलि नहि रहल अछि। ई त सुग्गरक भयानक दाँत केर शोभा कहल गेल, एम्हर ओकर शरीर सेहो विशाल आ काफी मोट छल। घोड़ाक टाप सुनि ओ घुरघुराइत कान उठेने चौकन्ना भ’ देखि रहल छल। नील पर्वत केर शिखरक समान विशाल शरीरवला ओ सुग्गर केँ देखिकय राजा घोड़ा केँ चाबुक मारि तेजी सँ चलेलनि आ सुग्गर केँ ललकारलनि जे आब तोरा कियो नहि बचा सकैत छौक। अधिक शब्द करैत घोड़ा केँ अपना दिश अबैत देखि सुग्गर पवन केर वेग सँ भागि चलल। राजा तुरन्ते बाण केँ धनुष पर चढौलनि आ सुग्गर बाण देखिते धरती मे दुबकि गेल। राजा ताकि-ताकिकय तीर चलबैत छथि मुदा सुग्गर छल कयकेँ शरीर बचबैत जाइत अछि। ओ पशु कखनहुँ प्रकट होइत अछि आ कखनहुँ नुकाकय भागि जाइत अछि। राजा सेहो क्रोधवश ओकर पाछू लागल चलैत रहैत छथि। सुग्गर बहुत दूर एहेन घनघोर जंगल मे चलि गेल जतय हाथी-घोड़े केर गमन नहि रहैक। राजा बिल्कुल अकेला रहथि आ वन मे क्लेश (कष्ट) सेहो काफी छलैक। तखन राजा ओहि पशु केर पीछा करब छोड़ि देलनि। राजा केँ बड़ा धैर्यवान देखि सुग्गर भागिकय पहाड़क एक खोह मे घुसि गेल। ओहि मे जायब कठिन देखि राजा केँ पछताकय वापस हुए पड़लनि, मुदा ओहि घोर वन मे लौटबाक रस्ता ओ बिसरि गेलाह। अत्यधिक परिश्रमक कारण थाकि गेल छलाह आ घोड़ा सहित भूख-प्यास सँ व्याकुल राजा नदी-पोखरि तकैत-तकैत पानि बिना बेहाल भ’ गेलाह। वन मे घुमैते-फिरैते ओ एक गोट आश्रम देखलनि।
१२. ओतय कपट सँ मुनिक वेष बनेने एकटा राजा रहैत छलथि, जिनकर देश राजा प्रतापभानु छीनि लेने रहथि आर ओ राजा अपन सेना केँ छोड़िकय युद्ध सँ भागि गेल रहथि। प्रतापभानुक समय नीक बुझि आ अपन कुसमय (खराब दिन) बुझि, मोन मे काफी ग्लानि मानि नहि त घर लौटलाह आ नहिये अभिमानक कारण राजा प्रतापभानु सँ मेल कयलनि। दरिद्र समान मनहि मे क्रोध भरिकय ओ राजा तपस्वीक वेष मे वन मे रहैत छलथि।
१३. राजा प्रतापभानु थाकल-पियासल ओहि आश्रम मे हुनकहि लग पहुँचि गेलाह। ओ तुरन्त चिन्हि गेलथि जे ई प्रतापभानु छथि। राजा प्यासल हेबाक कारण व्याकुलता मे हुनका नहि चिन्हि सकलाह। सुन्दर वेष देखिकय राजा हुनका महामुनि बुझलनि आ घोड़ा सँ उतरिकय हुनका प्रणाम कयलनि। मुदा चतुर राजा हुनका अपन नाम नहि बतेलनि।
१४. राजा केँ पियासल देखिकय हुनका सरोवर देखौलनि। हर्षित भ’ कय राजा घोड़ा सहित ओहि मे स्नान और जलपान कयलनि। सब थकावट मेटा गेलनि। राजा सुखी भ’ गेलाह। तखन तपस्वी हुनका अपन आश्रम मे लय गेलाह आ सूर्यास्तक समय बुझि हुनका बैसय लेल आसन देलनि। तदोपरान्त ओ तपस्वी कोमल स्वर मे बजलाह – अहाँ के छी? सुन्दर युवक होइत जीवनक परवाह कएने बिना वन मे असगरे कतय घुमि रहल छी? अहाँक चक्रवर्ती राजा जेहेन लक्षण देखिकय हमरा बहुत दया आबि रहल अछि।
१५. राजा कहलखिन – हे मुनीश्वर! सुनू! प्रतापभानु नाम केर एक राजा छथि, हम हुनकर मंत्री छी। शिकार लेल आयल रही, रस्ता भटकि गेलहुँ। बड़ा भाग्य सँ एतय आबि हम अहाँक चरणक दर्शन पेलहुँ अछि। हमरा लेल त अहाँक दर्शन दुर्लभे छल, एहि सँ बुझाइत अछि जे किछु नीके होयवला अछि।
१६. मुनि कहलखिन – हे तात! आब राति पड़ि गेल अछि। अहाँक नगर एतय सँ सत्तर योजन पर अछि। हे सुजान! सुनू, घोर अन्हरिया राइत अछि, घनघोर जंगल अछि, रास्ता नहि अछि, एना बुझि अहाँ आइ एतहि रुकि जाउ, भोर होइते चलि जायब।
१७. तुलसीदासजी कहैत छथि – जेहेन भवितव्यता (होनहार) होइत छैक, तेहने सहायता भेटि जाइत छैक। या त ओ अपने ओकरा लग चलि अबैत छैक या फेर ओकरे ओतय पहुँचा दैत छैक।
१८. हे नाथ! बहुत नीक, एना कहिकय मुनिक आज्ञा शिरोधार्य करैत घोड़ा केँ गाछ मे बान्हि राजा बैसि गेलाह। राजा हुनकर बहुतो प्रकार सँ प्रशंसा कयलनि आ हुनकर चरणक वन्दना कय केँ अपन भाग्य केर सराहना कयलनि। फेर सुन्दर कोमल वाणी सँ कहलखिन – हे प्रभो! अहाँ केँ पिता जानिकय हम ढिठाई करैत छी। हे मुनीश्वर! हमरा अपन पुत्र और सेवक जानिकय अपन नाम (धाम) विस्तार सँ बताउ।
१९. राजा हुनका नहि चिन्हलनि, मुदा ओ राजा केँ चिन्हि गेल छल। राजा त शुद्ध हृदय के रहथि, आर ओ कपट करय मे चतुर लोक छल। एक त वैरी, फेर जाति के क्षत्रिय, फेर राजा। ओ छल-बल सँ अपन काज बनबय चाहैत छल। ओ शत्रु अपन राज्य सुख केँ मोन पाड़ैत दुःखी छल। ओकर छाती कुम्हारक आँवा केर आगि जेकाँ भीतर सँ धधकि रहल छलैक। राजाक सरल वचन कान सँ सुनिकय, अपन वैर केँ यादकय ओ हृदय मे हर्षित भेल। ओ कपट मे डुबाकय बड़ा युक्तिक संग कोमल वाणी बाजल – आब हमर नाम भिखारी अछि, कियैक तँ हम निर्धन और अनिकेत (घर-द्वारहीन) छी।
२०. राजा कहलखिन – जे अपनेक सदृश विज्ञानक निधान और सर्वथा अभिमानरहित होइत छथि ओ अपन स्वरूप केँ सदिखन नुकौने रहैत छथि, कियैक तँ कुवेष बनाकय रहय मे सब तरहें कल्याण छन्हि। प्रकट संत वेश मे मान होयबाक सम्भावना अछि और मान सँ पतन केर। ताहि सँ त संत और वेद चिकरिकय कहैत अछि जे परम अकिंचन (सर्वथा अहंकार, ममता और मानरहित) मात्र भगवान केँ प्रिय होइत छथि। अपने जेहेन निर्धन, भिखारी और गृहहीन केँ देखिकय ब्रह्मा और शिवजी केँ सेहो संदेह भ’ जाइत छन्हि जे ओ वास्तविक संत छथि या भिखारी। अपने जे छी से छी, हम अहाँक चरण मे नमस्कार करैत छी। हे स्वामी! आब हमरा पर कृपा करू।
२१. अपना पर राजाक स्वाभाविक प्रीति और अपना विषय मे हुनकर बेस विश्वास देखिकय सब प्रकार सँ राजा केँ अपना वश मे कयकेँ, अधिक स्नेह देखबैत ओ कपटी तपस्वी बजलाह – हे राजन्! सुनू, हम अहाँ सँ सत्य कहैत छी, हमरा एतय रहैत बहुत समय बीति गेल। एखन धरि नहि त कियो हमरा सँ भेटल आ नहिये हम अपना केँ केकरो पर प्रकट कयलहुँ अछि, कियैक तँ लोक मे प्रतिष्ठा अग्नि समान होइत छैक जे तपरूपी वन केँ भस्म कय दैत छैक।
२२. तुलसीदासजी कहैत छथि – सुन्दर वेष देखिकय मूढ़े टा नहि चतुर मनुष्य सेहो धोखा खा जाइत अछि। सुन्दर मोर केँ देखू, ओकर वचन त अमृत समान छैक लेकिन आहार साँप के करैत अछि।
२३. कपटी-तपस्वी आगू कहलखिन – तेँ हम एहि जग सँ नुकाकय रहैत छी। श्री हरि केँ छोड़िकय दोसर सँ कोनो प्रयोजन नहि रखैत छी। प्रभु तँ बिना जनेने सब बात जनैत छथि। फेर कहू जे संसार केँ रिझेला सँ कोन सिद्धि भेटत। अहाँ पवित्र और सुन्दर बुद्धिवला छी, एहि सँ हमरा बहुत प्रिय आ अहाँक सेहो हमरा पर प्रीति व विश्वास अछि। हे तात! आब जँ हम अहाँ सँ किछु नुकायब त हमरा बड भयानक दोष लागत।
२४. जेना-जेना ओ तपस्वी उदासीनताक बात सब कहैत छल, तहिना-तहिना राजा केँ विश्वास उत्पन्न होइत जाइत छलन्हि। जखन ओहि बगुला जेकाँ ध्यान लगबयवला कपटी मुनि केँ राजाक कर्म, मन आ वचन अपन वश मे भेल बुझलक तखन फेर ओ बाजल – हे भाई! हमर नाम एकतनु थिक। ई सुनिकय राजा फेर माथ नमबैत कहलखिन – हमरा अपन अत्यन्त (अनुरागी) सेवक बुझिकय अपन नाम केर अर्थ बुझाकय कहल जाउ। कपटी मुनि कहलखिन – जखन सबसँ पहिने सृष्टि उत्पन्न भेल छल तखनहि हमर उत्पत्ति भेल। तहिया सँ हम दोसर देह नहि धारण कयलहुँ, ताहि सँ हमर नाम एकतनु अछि। हे पुत्र! मोन मे आश्चर्य जुनि करू, तप सँ किछुओ दुर्लभ नहि छैक, तप केर बल सँ ब्रह्मा जग रचैत छथि। तपहि केर बल सँ विष्णु संसारक पालन करयवला बनला अछि। तपहि केर बल सँ रुद्र संहार करैत छथि। संसार मे कोनो एहेन वस्तु नहि जे तप सँ नहि भेटि सकैछ।
२५. ई सुनि राजा केँ बड़ा अनुराग भेलनि। तखन ओ तपस्वी पुरान कथा सब कहय लागल। कर्म, धर्म और अनेकों प्रकारक इतिहास कहिकय ओ वैराग्य और ज्ञान केर निरूपण करय लागल। सृष्टि केर उत्पत्ति, पालन (स्थिति) और संहार (प्रलय) केर अपार आश्चर्य भरल कथा सब ओ विस्तार सँ कहलक। राजा ओ सब सुनिकय ओहि तपस्वीक वश मे भ’ गेलाह। तखन ओ अपन नाम कहय लगलाह। तपस्वी कहलकनि – राजन! हम अहाँ केँ जनैत छी। अहाँ हमरा सँ कपट कयलहुँ, से हमरा नीके लागल। हे राजन्! सुनू, एहेन नीति छैक जे राजा जहतर-पहतर अपन नाम नहि कहैत छथि। अहाँक वैह चतुराइ बुझैत हमरा अहाँ पर अत्यन्त स्नेह भ’ गेल। अहाँक नाम प्रतापभानु छी, महाराज सत्यकेतु अहाँक पिता रहथि। हे राजन्! गुरुक कृपा सँ हम सब बात जनैत छी, मुदा अपन हानि बुझि कहैत नहि छी। हे तात! अहाँक स्वाभाविक सीधापन (सरलता), प्रेम, विश्वास और नीति मे निपुणता देखिकय हमर मोन मे अहाँ ऊपर बड़ा भारी ममता उत्पन्न भ’ गेल अछि, ताहि हेतु अहाँक पुछला पर अपन कथा कहैत छी। आब हम प्रसन्न छी, एहि मे सन्देह नहि करब। हे राजन्! जे मन केँ भावय वैह माँगि लिअ।
२६. सुन्दर (प्रिय) वचन सुनिकय राजा हर्षित भ’ गेलाह आर मुनिक पैर पकड़िकय ओ बहुतो प्रकार सँ विनती कयलनि। हे दयासागर मुनि! अहाँक दर्शनहि सँ चारू पदार्थ – अर्थ, धर्म, काम और मोक्ष हमर मुट्ठी मे आबि गेल। तैयो स्वामी केँ प्रसन्न देखिकय हम ई दुर्लभ वर माँगिकय कियैक न शोकरहित भ’ जाय। हमर शरीर वृद्धावस्था, मृत्यु और दुःख सँ रहित भ’ जाय, हमरा युद्ध मे कियो जीति नहि सकय, आर पृथ्वी पर हमर सौ कल्पतक एकछत्र अकण्टक राज्य हुए।
२७. तपस्वी कहलकनि – हे राजन्! एहिना हुए। मुदा एक बात कठिन अछि, सेहो सुनि लिअ। हे पृथ्वी के स्वामी! केवल ब्राह्मण कुल केँ छोड़ि कालो अहाँक चरण मे माथ झुकायत। तप केर बल सँ ब्राह्मण सदा बलवान रहैत छथि। हुनकर क्रोध सँ रक्षा करयवला कियो नहि होइछ। हे नरपति! यदि अहाँ ब्राह्मण केँ वश मे कय लेब त ब्रह्मा, विष्णु और महेश सेहो अहाँक अधीन भ’ जेताह। ब्राह्मण कुल सँ जोर जबर्दस्ती नहि चलि सकैछ, हम दुनू हाथ उठाकय सत्य कहैत छी। हे राजन्! सुनू, ब्राह्मणक शाप बिना अहाँक नाश कोनो काल मे नहि होयत।
२८. राजा हुनकर वचन सुनि बड़ा प्रसन्न भेलाह आर कहय लगलाह – हे स्वामी! हमर नाश आब नहि होयत, हे कृपानिधान प्रभु! अपनेक कृपा सँ हमर हर समय कल्याणे होयत। ‘एवमस्तु’ (एहिना हुए) कहिकय ओ कुटिल कपटी मुनि फेर कहलक – मुदा अहाँ हमरा सँ भेंट आ अपन रास्ता बिसरि जेबाक बात केकरो सँ कहब नहि, यदि कहि देब त हमर दोष नहि। हे राजन्! हम अहाँ केँ एहि वास्ते मना कय रहल छी जे ई प्रसंग कहला सँ अहाँ बड़ा भारी हानि होयत। छठम कान मे ई बात पड़िते अहाँक नाश भ’ जायत, हमर एहि वचन केँ सत्य जानब। हे प्रतापभानु! सुनू! एहि बात केँ प्रकट कयला सँ अथवा ब्राह्मणक शाप सँ अहाँक नाश होयत आर कोनो उपाय सँ, चाहे ब्रह्मा और शंकर सेहो मोन मे क्रोध करथि, अहाँक मृत्यु नहि होयत।
२९. राजा मुनिक चरण पकड़िकय बजलाह – हे स्वामी! सत्ये अछि। ब्राह्मण और गुरु केर क्रोध सँ कहू के रक्षा कय सकैत अछि? यदि ब्रह्मा सेहो क्रोध करथि, त गुरु बचा लैत छथिन, लेकिन गुरु सँ विरोध कयलापर जगत मे कियो बचेनिहार नहि छथि। यदि हम अहाँक कथनानुसार नहि चलब त भले हमर नाश भ’ जाय, हमरा ताहि बातक चिन्ता नहि अछि। हमर मन त केवल एक टा डर सँ डरा रहल अछि जे ब्राह्मणक श्राप बड़ा भयानक होइत छैक। से ब्राह्मण कोन तरह सँ वश मे भ’ सकैत छथि, कृपा कय केँ सेहो बताउ। अहाँ केँ छोड़ि आर केकरो हम अपन हितकर नहि देखि रहल छी।
३०. तपस्वी बजलाह – हे राजन्! सुनू, संसार मे उपाय त बहुतो छैक, लेकिन ओ बहुत कष्टसाध्य, बड़ा कठिनता सँ सिद्ध होइत छैक, जरूरी नहि जे तैयो सिद्ध भ’ए जाय। मुदा एकटा उपाय बहुत सहज छैक। ओहि मे कोनो कठिनता सेहो नहि छैक। हे राजन्! ओ युक्ति त हमर हाथ मे अछि, लेकिन हमर गेनाय अहाँक नगर मे सम्भव नहि अछि। जहिया सँ जन्म लेलहुँ तहिया सँ आइ धरि हम केकरो घर अथवा गाम नहि गेलहुँ अछि। आ जँ हम नहि जाइत छी त अहाँक काज बिगड़ि जायत। आइ ई बड असमंजस आबि गेल।
३१. ई सुनिकय राजा कोमल वाणी सँ बजलाह, हे नाथ! वेद मे एहेन नीति कहल गेल अछि जे पैघ लोक छोट पर स्नेह करिते टा छथि। पर्वत अपन सिर पर सदा तृण (घास) केँ धारण कयने रहैत छथि। अगाध समुद्र अपन मस्तक पर फेन केँ धारण करैत छथि और धरती अपन सिर पर सदा धूलकण केँ धारण कयने रहैत छथि। एतेक कहिकय राजा मुनिक चरण पकड़ि लेलनि आर कहलखिन – हे स्वामी! कृपा करू। अपने संत छी। दीनदयालु छी। तेँ हे प्रभो! हमरा लेल एतबा कष्ट जरूर सहू।
३२. राजा केँ अपना अधीन बुझि कपट मे प्रवीण तपस्वी बजलाह – हे राजन्! सुनू, हम अहाँ सँ सत्य कहैत छी, जगत मे हमरा लेल किछुओ दुर्लभ नहि अछि। हम अहाँक काज अवश्य करब, कियैक त’ अहाँ मन, वाणी और शरीर (तीनू) सँ हमर भक्त छी। लेकिन योग, युक्ति, तप और मंत्रों केर प्रभाव तखनहि फलीभूत होइत छैक जखन ओ गुप्त रूप सँ कयल जाइत छैक। हे नरपति! हम यदि भोजन बनायब आ अहाँ ओ परोसब, आ हमरा कियो नहि चिन्हि पाबय त ओहि अन्न केँ जे-जे खायत से-से अहाँक आज्ञाकारी बनि जायत। एतबा नहि, ओहि भोजन केँ खायवला सभक घरहु मे जे कियो भोजन करत, हे राजन्! सुनू, ओहो अहाँक अधीन भ’ जायत। हे राजन्! जाकय यैह उपाय करू आर वर्ष भरि भोजन करेबाक संकल्प कय लेब। नित्य नव एक लाख ब्राह्मण केँ कुटुम्ब सहित निमंत्रित दय देबनि। हम अहाँक संकल्प केर समय यानि एक वर्ष धरि प्रतिदिन भोजन बना देल करब। हे राजन्! एहि तरहें एकदम कम परिश्रम सँ सब ब्राह्मण अहाँक वश मे भ’ जेताह। ब्राह्मण हवन, यज्ञ और सेवा-पूजा करता त ओहि प्रसंग (संबंध) सँ देवता सेहो सहजहि वश मे भ’ जेताह। हम एकटा आर चिन्ह अहाँ केँ बता दैत छी, हम एहि रूप मे कदापि नहि आयब। हम अपन माया सँ अहाँ पुरहित केँ हरण कय केँ आनि लेब। तप केर बल सँ ओकरा अपना समान बनाकय एक वर्ष एतय राखब आर हे राजन्! सुनू, हम ओकरे रूप बनाकय सब प्रकार सँ अहाँक काज केँ सिद्ध करब। हे राजन्! राति बहुत बीति गेल, आब सुति रहू। आइ सँ ठीक तेसर दिन हमरा सँ अहाँक भेंट होयत। तप केर बल सँ हम घोड़ा सहित अहाँ केँ सुतले अहींक घर पहुँचा देब। हम वैह पुरहितक वेश धयकय आयब। जखन एकान्त मे अहाँ केँ बजाकय सब कथा सुनायब, तखन अहाँ हमरा चिन्ह लेब।
३३. राजा आज्ञा मानिकय शयन कयलनि आर ओ कपट-ज्ञानी आसन पर बैसि रहल। राजा थाकल छलाह, हुनका तुरन्ते खूब गहींर नीन्द आबि गेलनि। लेकिन ओ कपटी केना सुतितय! ओकरा त भारी चिन्ता भ’ रहल छलैक। ताहि समय ओतय कालकेतु राक्षस आयल, जे सुग्गर बनिकय राजा केँ वन मे भटकेने रहय। ओ तपस्वी राजाक बड़का मित्र रहय और खूब छल-प्रपंच जनैत छल। ओकर सौ पुत्र और दस भाइ रहैक, जे सब बड़ा भारी दुष्ट, केकरो सँ नहि जीतल जायवला आर देवता सब केँ भारी दुःख देनिहार छलैक। ब्राह्मण, संत और देवता लोकनि केँ दुःखी देखिकय राजा प्रतापभानु ओकरा सब केँ पहिनहि युद्ध मे मारि देने रहथिन। ओ दुष्ट वैह पैछला बैर याद कयकेँ तपस्वी राजा सँ मिलिकय सलाह विचारिकय (षड्यंत्र कयकेँ) आर जाहि प्रकारे शत्रुक नाश हो, वैह उपाय रचलक। भावीवश राजा प्रतापभानु किछुओ नहि बुझि सकलाह।
३४. तेजस्वी शत्रु असगरो रहय तैयो ओकरा छोट नहि बुझबाक चाही। जेकर सिर मात्र बचल छल, से राहु आइ धरि सूर्य-चन्द्रमा केँ दुःख देल करैत छन्हि।
३५. तपस्वी राजा अपन मित्र केँ देखि प्रसन्नता संग उठिकय गला मिललनि आ बहुत सुखी भेलाह। ओ ओहि कालकेतु केँ सब कथा कहि सुनेलनि, तखन राक्षस आनन्दित होइत बाजल – हे राजन्! सुनू, जखन अहाँ हमर कहल मुताबिक एतेक काज कय देलहुँ त आब हम शत्रु केँ काबू मे कय लेलहुँ से बुझि जाउ। अहाँ आब चिन्ता त्यागिकय सुति रहू। विधाता बिना दबाइये के सब रोग दूर कय देलनि। कुल सहित शत्रु केँ जड़-मूल सहित उखाड़ि-बहाकय, औझका चारिम दिन अहाँ सँ भेटब। एहि तरहें तपस्वी राजा केँ खूब दिलासा दय कय ओ महामायावी और अत्यन्त क्रोधी राक्षस चलि देलक। ओ प्रतापभानु राजा केँ घोड़ा सहित क्षणहि भरि मे घर पहुँचा देलक। राजा केँ रानी लग सुताकय घोड़ा केँ नीक जेकाँ घुड़साल मे बान्हि देलक। फेर ओ राजाक पुरोहित केँ उठाकय लय कय चलि गेल आर माया सँ ओकर बुद्धि केँ भ्रम मे पाड़ि ओकरा ओ एकटा पहाड़क खोह मे राखि देलक। पुनः ओ स्वयं ओहि पुरहित केर रूप बनाकय ओकर सुन्दर सेज पर जाकय पड़ि रहल।
३६. राजा भोर होइ सँ पहिनहि जगलाह आर अपन घर देखिकय बड़ा भारी आश्चर्य मानलनि। मोन मे मुनिक महिमा केर अनुमान कयकेँ ओ धीरे सँ उठलाह, जाहि सँ रानी नहि बुझि पाबथि। फेर ओहि घोड़ा पर चढ़िकय वन प्रस्थान कय गेलाह। नगर भरिक कोनो स्त्री-पुरुष केँ ई सब पता नहि चललैक। दु पहर बीति गेलाक बाद राजा अयलाह। घर-घर उत्सव होबय लागल। जखन राजा पुरहित केँ देखलनि त ओ अपन वैह कार्य केँ स्मरण करैत हुनका आश्चर्य सँ देखय लगलाह। राजा केँ तीन दिन तीन युग समान बीतलन्हि। हुनकर बुद्धि कपटी मुनिक चरण मे लागल रहलनि। निश्चित समय बुझि पुरहित बनल ओ राक्षस आयल आर राजाक संग कयल गेल गुप्त सलाह अनुसार ओ अपन सब विचार हुनका बुझाकय कहि देलक।
३७. संकेत अनुसार गुरु केँ ओहि रूप मे चिन्हिकय राजा प्रसन्न भेलाह। भ्रमवश हुनका चेत नहि रहलनि जे ई तापस मुनि थिक आ कि कालकेतु राक्षस। ओ तुरन्त एक लाख उत्तम ब्राह्मण केँ कुटुम्ब सहित सबजाना निमंत्रण दय देलनि। पुरहित छह रस और चारि प्रकारक भोजन, जेना कि वेद मे वर्णन अछि से बनेलनि। ओ मायामयी भोजन तैयार कयलनि आर एतबा व्यंजन बनेलनि जेकरा कियो गानियो नहि सकैत छल। अनेकों तरहक पशु केर मांस पकौलनि आर ओहि ओ दुष्ट ब्राह्मण मनुष्यक मांस सेहो मिला देलक।
३८. सब ब्राह्मण केँ भोजन लेल बजायल गेल, चरण पखारिकय आदर सहित बैसायल गेल। जहाँ राजा भोजन परोसय लगलाह, ताहि समय कालकेतुकृत आकाशवाणी भेल – हे ब्राह्मण लोकनि! उठि-उठिकय अपन घर जाउ। ई अन्न एकदम नहि खाउ। ई खाय मे बड़ा भारी हानि अछि। भोजन मे ब्राह्मण मनुष्यक मांस बनायल गेल अछि।
३९. आकाशवाणीक विश्वास मानिकय सब ब्राह्मण उठिकय ठाढ़ भ’ गेलाह। राजा व्याकुल भ’ गेलाह, लेकिन हुनकर बुद्धि मोह मे सब किछु बिसरि गेल छलन्हि… आर होनहारवश हुनकर मुँह सँ एकहु टा शब्द – कोनो बात तक नहि निकलि सकल। तखन ब्राह्मण क्रोध सहित बाजि उठलाह – ओहो सब कोनो किछु विचार नहि कयलनि – अरे मूर्ख राजा! तूँ जाकय परिवार सहित राक्षस बने। रे नीच क्षत्रिय! तूँ त परिवार सहित ब्राह्मण सब केँ बजाकय हुनका सब केँ नष्ट करय चाहैत रहें, भगवाने हमरा सभक धर्म केर रक्षा कयलनि। आब तूँ परिवार सहित नष्ट हेमें। एक वर्ष के भीतर तोहर नाश भ’ जेतउ। तोहर कुल मे कियो पानियो देनिहार नहि रहि जेतौक।
४०. श्राप सुनिकय राजा डरक मारे अत्यन्त व्याकुल भ’ गेलाह। तखन फेर सुन्दर आकाशवाणी भेल – हे ब्राह्मण लोकनि! अपने लोकनि विचारिकय श्राप नहि देलियनि। राजा कोनो अपराध नहि कयलनि अछि।
४१. आकाशवाणी सुनिकय सब ब्राह्मण चकित भ’ गेलाह। तखन राजा ओतय गेलाह जतय भोजन बनल छल। देखलनि त ओतय न कोनो भोजन छल आ न ओ भोजन बनेनिहार ब्राह्मणे रहथि। तखन राजा मोन मे भारी चिन्ता करैत ओतय सँ घुरलाह। ओ ब्राह्मण लोकनि केँ सब वृत्तान्त सुनौलनि आ बहुत भयभीत और व्याकुल भ’ कय ओ पृथ्वी पर खसि पड़लाह।
४२. हे राजन! यद्यपि अहाँक दोष नहि अछि, लेकिन होनहार नहि मेटाइत अछि। ब्राह्मणक श्राप बहुते भयानक होइत अछि, ई कोनो तरहें टालला पर नहि टालल जा सकैत अछि। एतेक कहिकय सब ब्राह्मण चलि गेलाह। नगरवासी सब जखन ई समाचार पेलनि, त ओहो सब चिन्ता करैत विधाता केँ दोष दियए लगलाह, जे देवता हंस बनबैत-बनबैत कौआ केना बना देलनि, एहेन पुण्यात्मा राजा केँ देवता बनेबाक चाहैत छल, से राक्षस बना देलनि।
४३. पुरहित केँ हुनकर घर पहुँचाकय असुर (कालकेतु) कपटी तपस्वी केँ सब खबरि देलक। ओ दुष्ट जहाँ-तहाँ पत्र पठेलक जाहि सँ सब बैरी राजा सेना सजा-सजाकय चढाई कय देलक प्रतापभानु पर। आर ओ सब डंका बजाकय नगर केँ घेर लेलक। नित्य प्रति अनेक प्रकार सँ लड़ाई होबय लागल। प्रतापभानु केर सब योद्धा शूरवीर लड़ैत-लड़ैत रण मे मारल गेलाह। राजा सेहो भाइ सहित मारल गेलाह। सत्यकेतु केर कुल मे कियो नहि बाँचल। ब्राह्मणक श्राप झूठा केना भ’ सकैत छल। शत्रु केँ जीतिकय नगर केँ फेर सँ बसाकय सब राजा विजय और यश पाबिकय अपन-अपन नगर केँ चलि गेलाह।


text:
दिल्ली । जुलाई २१, २०१५. मैथिली जिन्दाबाद!!
मैथिली साहित्य महासभा दिल्ली मैथिली साहित्य केँ प्रोन्नतिशील बनेवाक हेतु अग्रसर संस्था अपन स्थापना वर्षक छहो महीना स’ कम समयक अंतराल मे प्रस्तुत करय जा रहल अछि ‘पहिल विद्यापति स्मृति एकल व्याख्यानमाला’ जाहि मे विषय अछि ‘मिथिलाक नारी: नै छथि बेचारी’ । उपरोक्त विषयक एकल व्याख्यान पद्मश्री स’ अलंकृत मैथिली तथा हिन्दी साहित्यक सम्मानित हस्ताक्षर डॉ उषा किरण खाँ द्वारा कयल जायत।
संस्थाक सह-संस्थापक अमर नाथ झा जानकारी दैत कहला जे सबसँ महत्त्वपूर्ण बात जे एहि गरिमामयी कार्यक्रम जे मिथिलाक नारी केन्द्रित विषय आ वक्ताक संग आयोजित अछि तेकर अध्यक्षता सेहो मिथिलाक ओ सशक्त नारी करती जे वर्तमान मे गोआक महामहिम राज्यपाल थिकी। डा. मृदुला सिन्हा मैथिली सँ एतेक स्नेह रखैत छथि जे हुनका कार्यक्रमक जानकारी देलाक तुरंत बाद अयबाक लेल हाँ कहि देली, संगहि विषयक गंभीरता देखि स्वयं समस्त मैथिलानी महिलाक प्रेरणास्रोत डा. सिन्हा सदिखन पूर्ववत् अपन मातृप्रेम सँ सींचित रखनिहाइर मातृसदृश महान् मैथिलानी अपन दायित्व सेहो बुझलीह जे एहि कार्यक्रमक गंभीरता हुनकर अध्यक्षता सँ आरो बढतैक आ देश भरिक मैथिल महिला मे प्रगतिशील बाट पर चलबाक प्रेरणा भेटतैक।
सह-संस्थापक झा हालहि गोआक यात्रा पर पंकज झा समान प्रखर राष्ट्रवादी पत्रकार एवं वक्ताक संग डा. मृदुला सिन्हा संग भेल भेंट आ ओतहु भेटल मातृप्रेम केँ स्मृति मे आनि विशेष भावुक बनैत एहि कार्यक्रम मे अयबाक पुष्टि प्रति बेर-बेर आभार प्रकट करैत कहला जे आब विश्वास अछि जे मेहनत सफल होयत। जाहि तरहें राष्ट्र-स्तरीय कार्यक्रम करबाक सपना दिल्ली मे देखने रही, तहिना सब किछु संभव भऽ रहल अछि। डा. उषा किरण खाँ समान प्रखर व्याख्यान वक्ता आ डा. मृदुला सिन्हा समान अध्यक्षता – पूर्णरूपेण विषय केँ सजीव बना देलक। ‘मिथिलाक नारी – नहि छथि बेचारी’ – ई दुइ सशक्त महिला हस्ताक्षरक उपस्थिति अपने आप मे विषय केँ पूर्ण कय रहल अछि। लेकिन मैथिली साहित्य महासभा कृतसंकल्पित अछि जे हिनके लोकनि समान समस्त नारीवर्ग मे प्रगतिशीलताक पथ पर अग्रसर होयबाक प्रेरणा भेटय। मैथिली साहित्य मे सेहो मैथिलानी सब बढि-चढि कय भाग लैथ।
कार्यक्रमक २ अगस्त २०१५ समय ३:३० बजे अपराह्न सँ ६:३० बजे संध्या धरि स्पीकर हॉल, कांस्टीच्यूशन क्लब, रफ़ी मार्ग, नई दिल्ली मे आयोजित अछि।
अध्यक्षता करवाक स्वीकृति भेटल सुप्रसिद्ध मैथिल साहित्यकार महामहिम राज्यपाल गोआ श्रीमती मृदुला सिन्हाजीक जे संभवतः स्वयं में एकटा साहित्यिक वटवृक्ष सदृश छथि। आमंत्रित अतिथि मे समस्त प्रवासी मैथिल प्रशासनिक अधिकारीगण, वरिष्ठ साहित्यकार लोकनि आ गणमान्य व्यक्तित्व, आ देश-विदेशक प्रमुख मैथिल अभियानी लोकनि संगहि मिथिला मैथिली प्रेमीजन सब छथि – कहैत छथि अमर नाथ झा। संगहि ओ सबकेँ जानकारी दैत आमंत्रित सेहो करैत छथि जे प्रवेश नि:शुल्क अछि, लेकिन प्रथम आगत – प्रथम स्वागत केर तर्ज पर सीमित सीट केर अतिरिक्त देरी सँ आयल लोक केर प्रवेश संभव नहि होयत, अत: समय सँ आबि एहि महानतम् कार्यक्रमक लाभ उठाबी। नारी शक्ति सँ विशेष अनुरोध जे अपने लोकनि एहि कार्यक्रम मे अवश्य भाग ली आ नवतुरिया पीढीक मिथिलाक नारी केँ सेहो बैढ-चैढकय भाग लेबाक ओ अपील करैत छथि।


text: कोसी केर बाढ़ि सं प्रभावित सहरसा... सुपौल... अररिया... मधेपुरा आओर पूर्णिया मे स्वास्थ्य विभाग केर ओर सं स्वास्थ्य सुरक्षा अभियान...स्वास्थ्य आओर पोषाहार कैच अप राउंड चलाएल जा रहल अछि. स्वास्थ्य आओर पोषाहार कैच अप राउंड 27 अक्तूबर तक चलत. कैचअप राउंड मे महिला आओर नुनु...घियापुता सभ के टीका लगाएल जा रहल अछि . विटामिन ए के खुराक देल जा रहल अछि आओर पेटक कृमि मारय वाला दवाई देल जा रहल अछि . एकरे संग डायरिया के शिकार बच्चा सभ के ओआरएस देल जा रहल अछि . एहि अभियान मे आंगनवाड़ी आओर प्राथमिक स्वास्थ्य केंद्र के सामिल कएल गेल अछि. एहि मे राहत शिविर के संग घर- घऱ जाक दवाई...टीका देल जा रहल अछि. नाव के व्यवस्था सेहो कएल गेल अछि. एहि काज मे यूनिसेफ सेहो मदद कs रहल अछि. यूनिसेफ के तरफ सं ओआरएस... विटामिन ए आओर कृमिनाशक दवाई एलबेंडाजोल देल गेल अछि.